UMNO AKHIRNYA AKUR ISMAIL SABRI PILIHAN TERBAIK UNTUK ‘DIJUAL’ KEPADA PENGUNDI

Daripada sudut yang lain, keputusan MT UMNO menamakan Ismail Sabri Yaakob sebagai calon Perdana Menteri untuk menghadapi PRU15 adalah suatu pengiktirafan kepada kewibawaan serta kelebihan yang ada pada diri Perdana Menteri.
Sekaligus ia menunjukkan, wajah Ismail Sabri juga yang dilihat sebagai aset yang laku di pasaran untuk dijual kepada pengundi bagi menjamin kemenangan.
Kenapa tidak Zahid Hamidi dan Mohamad Hasan, dua pemimpin utama UMNO sendiri diketakkan sebagai calon Perdana Menteri?
Juga, kenapa tidak Najib Razak yang dikatakan popular itu dijadikan pilihan?
Hakikat nyatanya, tidak lain kerana dalam kelompok pemimpin utama UMNO yang ada sekarang, akhirnya disedari hanya Ismail Sabri satu-satunya calon yang terbaik untuk dijadikan sandaran bagi meraih kemenangan yang dicita-citakan.
Ini menjadikan Zahid Hamidi selaku Presiden dan Mohamad Hasan sebagai Timbalan Presiden terpaksa berjiwa besar merelakan nama Ismail Sabri sebagai pilihan calon Perdana Menteri.
Sebagaimana “poster boy” dalam PRN Melaka dan Johor iaitu Sulaiman Md Ali dan Hasni Mohamad, calon Ketua Menteri dan Menteri Besar kedua-dua negeri yang dilihat tidak kontroversi dan tiada isu peribadi telah berjaya meraih kejayaan cemerlang untuk BN, begitu juga mengapa Ismail Sabri akhirnya diletakkan sebagai calon pilihan.
Kelebihan yang ada pada Ismail Sabri, selain kedudukannya sebagai Perdana Menteri ialah keperibadian yang tidak kontroversi, tenang dan ingin berbaik dengan semua orang demi kebaikan rakyat dan negara.
Tidak saja pemimpin UMNO dan komponen BN, malah rakan-rakan pemimpin gabungan dalam kerajaan pun turut menyambut baik keputusan MT itu.
Semua mereka kini gembira kerana calon Perdana Menteri yang diyakini dan boleh “dijual” kepada pengundi sudah tidak menjadi pertikaian lagi.
Presiden MCA, Wee Ka Siong berkata, nilai kepimpinan Ismail Sabri sejak memegang jawatan Perdana Menteri adalah satu kepimpinan yang menyerlah dan keputusan dibuat MT UMNO adalah berdasarkan faktor tersebut.
“Saya memang menyokong keputusan MT UMNO itu kerana dengannya kita akan melihat politik dan kerajaan dapat diperkukuhkan.
“Saya yakin apa yang lebih penting adalah mengembalikan kegemilangan BN seperti sedia kala dan saya rasa ini keputusan yang diterima baik dan akan memberi hala tuju jelas untuk BN mampu menawan semula kerajaan dalam PRU akan datang,” tambahnya lagi.
Dengan keputusan mencalonkan Ismail Sabri juga, harapan sesetengah golongan dalam UMNO yang masih ingin melihat Najib kembali sebagai Perdana Menteri dan menerajui parti dengan sendirinya sudah boleh dianggap tidak relevan lagi.
UMNO kini harus terus bergerak ke hadapan dan tidak lagi menoleh ke belakang kepada pemimpin yang lebih berusia.
Adakah ini bermakna Zahid Hamidi tidak lagi merujuk kepada Najib selaku Pengerusi Lembaga Penasihat BN dalam keputusan yang dibuat oleh UMNO?
Serentak dengan itu, bersesuaian dengan keputusan MT UMNO mencalonkan Ismail Sabri sebagai calon Perdana Menteri, beliau sudah semestinya harus diberi peranan yang lebih besar dalam PRU15 nanti.
Kalau menjadikannya sebagai Pengerusi BN sebagaimana kenyataan Annuar Musa barangkali agak drastik dan keterlaluan, setidak-tidaknya peranan selaku Pengarah Pilihanraya BN harus diberikan kepada Ismail Sabri.
Begitu juga dalam soal pemilihan calon, Ismail Sabri mesti dilibatkan dalam keputusan akhir menentukan siapa yang dijadikan pilihan untuk bertanding kerana beliaulah akhirnya yang akan mengetuai kerajaan selepas kemenangan diperolehi.
Sudah tentu dalam hal ini, Ismail Sabri perlukan pasukan yang diyakini dan boleh bekerjasama dengannya.
Barulah nanti kemenangan BN akan membawa erti kestabilan yang sebenar-benarnya kepada parti dan juga negara.
– ShahbudinHusin 15/04/2022.

3

1

vote
Article Rating
Kongsikan artikel ini


BENARKAH ZAHID HAMIDI TIDAK BOLEH DIKALAHKAN SEBAGAI PRESIDEN UMNO?

Kalau kita berbual-bual dengan pemimpin atau ahli UMNO yang merupakan penyokong kepada Ahmad Zahid Hamidi, mereka tanpa ragu-ragu akan mengatakan Presiden UMNO itu sukar dikalahkan jika dilawan oleh Perdana Menteri, Ismail Sabri Yaakob.
Hujah mereka, selain Zahid Hamidi dianggap mempunyai lebih ramai penyokong berbanding Ismail Sabri, sokongan daripada penyokong-penyokong Najib Razak dikatakan lebih menguatkan lagi kedudukan Presiden UMNO itu dalam mempertahankan jawatannya.
Kata mereka, meskipun Ismail Sabri orang Pahang sama dengan Najib, tetapi bekas Perdana Menteri itu lebih memihak kepada Zahid Hamidi yang merupakan rakan seperjuangan sejak era Pemuda UMNO pada tahun 80an lagi.
Untuk itu, sekian lama sejak Ismail Sabri dilantik sebagai Perdana Menteri dan terdapat ura-ura beliau mungkin mahu memastikan pemilihan UMNO diadakan terlebih dahulu sebelum PRU15, semua mereka mengatakan sia-sia saja untuk berbuat demikian jika tujuannya untuk membolehkan Ismail Sabri menjadi Presiden UMNO.
Ini kerana, tambah mereka, Naib Presiden UMNO itu tidak mungkin mampu melawan kekuatan yang dimiliki oleh Zahid Hamidi.
Bagi mereka, Ismail Sabri bukan saja tidak mungkin menang, malah ia lebih terdedah untuk dimalukan sebagai Perdana Menteri yang kalah bertanding jawatan Presiden UMNO.
Secara sepintas lalu, demikianlah gahnya keyakinan penyokong Zahid Hamidi terhadap bekas Timbalan Perdana Menteri itu yang kini sedang sibuk menghadiri perbicaraan dengan kes terkumpul yang dihadapinya di mahkamah berjumlah 87 kes semuanya.
Tetapi, kenapa Zahid Hamidi sentiasa saja berusaha agar PRU15 diadakan terlebih dahulu berbanding pemilihan UMNO?
Kalau beliau begitu yakin Ismail Sabri tidak mampu mengalahkannya, kenapa masih takut mengadakan pemilihan UMNO mengikut jadual, sedangkan tidak lama selepas menang pada 2018 dulu, beliau pernah berjanji tidak akan menangguhkan tarikh pemilihan yang tempoh wajibnya ialah setiap tiga tahun?
Tidakkah jika diadakan pemilihan UMNO terlebih dahulu dan sekiranya Zahid Hamidi berjaya mempertahankan jawatannya, kedudukannya akan lebih dihormati dalam menerajui UMNO menghadapi PRU15?
Yang peliknya, usaha Zahid Hamidi mahu menangguhkan pemilihan UMNO bukan sekadar menggunakan tempoh peruntukan 18 bulan yang sedia dibenarkan oleh perlembagaan parti melalui ketetapan yang dipersetujui MT, bahkan sehingga meluluskan usul dalam PAU2021 baru-baru ini bahawa pemilihan UMNO hendaklah diadakan enam bulan selepas pilihan raya dilangsungkan.
Dalam hal ini, Timbalan Presiden UMNO, Mohamad Hasan dalam ucapan penggulungan PAU2021 dan sebagai menyokong usul berkenaan berkata, dengan lulusnya usul tersebut, sekiranya PRU15 diadakan pada tahun 2030 sekali pun, tetapi pemilihan UMNO tetap diadakan enam bulan selepasnya.
Kenapa untuk menangguhkan pemilihan UMNO dan agar ia diadakan selepas PRU15, sampai perlu diluluskan usul dalam PAU?
Adakah ini tanda yang sahih Zahid Hamidi tidak boleh dikalahkan dalam pemilihan UMNO?
Kemudian dalam mesyuarat MT pada 14 April lalu, diputuskan bahawa UMNO akan mengadakan Perhimpunan Agung Khas pada 14 Mei depan bagi meminda perlembagaannya berkaitan usul yang diluluskan oleh PAU2021 baru-baru ini.
Ini bermakna, ketetapan bahawa pemilihan UMNO hendaklah diadakan enam bulan selepas pilihan raya sebagaimana dipersetujui dalam usul PAU2021, bukan sekadar terpakai untuk PRU15, tetapi juga terpakai untuk semua pilihan raya umum selepas ini kerana ia sudah menjadi sebahagian daripada perlembagaan.
Maksud meminda perlembagaan ini ialah untuk mengikat Ismail Sabri sebagai pemimpin parti agar sentiasa akur dan patuh kepada perlembagaan UMNO dan tidak boleh sesuka hati cuba untuk melewatkan tarikh PRU15 kepada tempoh selepas pemilihan parti.
Sehingga ke tahap meminda perlembagaan untuk memastikan pemilihan UMNO tidak diadakan lebih dahulu berbanding PRU15, apakah ini juga hujah yang boleh pakai bahawa Zahid Hamidi benar-benar tidak boleh dikalahkan oleh Ismail Sabri?
Jika benar-benar berani berlawan, lebih-lebih lagi kononnya tidak boleh dikalahkan kerana ada ramai penyokong, ditambah dengan sokongan daripada Bossku lagi, kenapa Zahid Hamidi takut berdepan realiti pertandingan dan asyik dengan agenda menangguh-nangguhkan pemilihan?
Atau beliau seorang yang pemalu untuk mengaku dirinya penakut? –
ShahbudinHusin 16/04/2022.

4

2

votes
Article Rating
Kongsikan artikel ini


BELUM PUN MENANG, RAFIZI SUDAH BERJAYA LONJAKKAN NAMA ANWAR

Debat antara Anwar Ibrahim dengan Najib Razak akhirnya ditetapkan pada 12 Mei depan.
Ia akan dilangsungkan pada jam 9.00 malam di Dewan Tunku Canselor, Universiti Malaya.
Debat itu nanti akan merangkumi tiga segmen – isu Sapura Energy, hala tuju negara dan sesi soal dan jawab.
Apa yang diharapkan kini ialah program debat itu nanti benar-benar akan menjadi kenyataan dan tidak muncul alasan tertentu seperti keselamatan misalnya di saat-saat akhir bagi tujuan membatalkannya.
Juga diharapkan tidak berlaku tiba-tiba sakit atau masuk hospital menjelang sehari dua sebelum tarikh debat yang telah ditetapkan.
Bagi yang biasa, berdebat tentulah tidak menjadi masalah, tetapi bagi mereka yang pertama kali mencubanya, jangankan berpeluh dingin, silap-silap boleh basah seluar dibuatnya.
Walaupun isu debat ini bermula daripada mulut calon Timbalan Presiden PKR, Rafizi Ramli ketika beliau ditanya mengenai kesediannya jika dianjurkan berdebat dengan Najib, tidak menjadi masalah pun sebenarnya yang menjadi kenyataan akhirnya ialah Anwar yang berdebat dengan bekas Perdana Menteri itu.
Hakikat yang nyata, ini secara tidak langsung memperlihatkan bagaimana Rafizi sebenarnya adalah gandingan yang paling sesuai dengan Anwar.
Belum pun menang dengan jawatan yang ditandinginya, Rafizi telah pun berjaya melonjakkan nama Anwar dengan sewajarnya dan meletakkan Presiden PKR itu untuk sentiasa relevan bagi mendepani cabaran masa depan bagi kepentingan rakyat dan negara.
Bayangkan jika Rafizi tidak menyebut mengenai kesediaannya berdebat dengan Najib sebelum ini?
Bayangkan juga bagaimana menyerlahnya gandingan Anwar – Rafizi dalam PKR selepas ini?
Dalam hal ini, Rafizi telah berjaya menghantar bola kepada Najib yang kemudian Anwar berperanan untuk melibasnya.
Begitu pun, debat ini juga pasti memperlihatkan berterusannya lagi kerjasama Rafizi dengan Anwar.
Dengan latar belakang dunia korporat yang dimilikinya, selain beberapa tulisannya mengenai Sapura Energy dalam berbalas kenyataan dengan Najib sebelum ini, mahu tidak mahu, Anwar amat memerlukan Rafizi untuk membekalkan maklumat, fakta dan angka kepadanya dalam debat itu nanti.
Di sebalik hanya berperanan di belakang tabir dalam debat Anwar dengan Najib itu, penglibatan Rafizi adalah penting dan tidak boleh diabaikan, khususnya dalam segmen berkaitan Sapura Energy.
Dalam dua segmen lain iaitu tentang hala tuju negara dan soal jawab, rasanya Anwar tidak ada masalah untuk mematahkan lidah Najib.
– ShahbudinHusin 17/04/2022.

5

3

votes
Article Rating
Kongsikan artikel ini


KALAU SERIUS, SERTAILAH PH DAN BUKAN SEKADAR TUMPANG BERNAUNG MELALUI KHEMAH BESAR

Selagi tidak ada kata putus yang muktamad, isu khemah besar akan terus menjadi perdebatan yang terbuka dan menghangatkan dalam blok pembangkang.
Pihak yang mahu kepada idea khemah besar akan terus dengan hujah-hujah mereka, begitu juga mereka yang tidak setuju dengannya akan terus melontarkan sanggahan fakta.
Sementara ada kelompok pimpinan PH sendiri terlihat seperti akur dengan idea itu, tetapi jika dilihat di media sosial misalnya, ramai yang meluahkan rasa tidak setuju dengan pendekatan khemah besar itu.
Di kalangan pimpinan, sejak mengumumkan kembali ke pentas politik, hanya Rafizi Ramli yang begitu lantang menolak idea khemah besar tersebut.
Sebaliknya, bagi beliau, untuk menang dan mendapat undi dalam pilihan raya, PH perlu kembali menyantuni serta mendekati rakyat dengan memperjuangkan isu-isu berkaitan kepentingan mereka.
Malah, beliau juga memperkenalkan Ayuh Malaysia bagi menarik minat sukarelawan dan merangsang pengundi atas pagar untuk mengambil bahagian dalam PRU15 akan datang.
Rafizi juga agresif dalam isu rasuah di mana beliau bukan saja menentang amalan tersebut, malah menyerang mereka yang terlibat dan pelakunya yang terkait dengan amalan tersebut.
Barangkali apa yang dilakukan Rafizi ini berbeza dengan sesetengah pihak dalam PKR dan PH sendiri di mana walaupun mereka juga menentang amalan rasuah, tetapi dilihat tidak pernah mengusik pelaku yang dikaitkan dengan rasuah seperti Najib Razak misalnya.
Seharusnya rasuah bukan saja mesti ditentang amalannya, bahkan pelakunya hendaklah juga lebih agresif ditentang kerana kadang-kadang pelaku itu pandai berlagak suci seperti Robin Hood yang kononnya berjuang membela orang miskin.
Pokoknya perlukah PH kepada khemah besar?
Jika dilihat secara teliti, semua parti yang ingin diajak bernaung di bawah khemah besar oleh PH itu adalah mereka lebih awal terlibat dengan pengkhinatan sebelum Langkah Sheraton lagi iaitu bersekongkol dengan usaha memungkiri janji peralihan kuasa kepada Anwar Ibrahim.
Jika dulu janji peralihan kuasa benar-benar dipatuhi dan tidak ada cubaan memungkirinya, pasti Langkah Sheraton tidak berlaku.
Dalam hal ini, kalau parti-parti tertentu dalam PH boleh menolak untuk bekerjasama dengan Bersatu kerana terlibat dalam peristiwa pengkhianatan Langkah Sheraton dan tikam belakang, kenapa pula mahu menjalin kerjasama dengan mereka yang lebih dulu pernah berlaku khianat?
Secara jujurnya, kalau demi untuk menang pilihan raya semata-mata maka kita sanggup bekerjasama dengan sesiapa saja, termasuk mereka yang pernah bersikap khianat, lebih baik sejak awal lagi pergi bersama dan bersekongkol dengan mereka.
Tidakkah dengan bekerjasama semula dengan mereka yang pernah khianat itu akan menjadikan PH kelihatan sama-sama kotor di mata rakyat?
Lebih-lebih lagi jika melalui khemah besar itu hanya sekadar dalam bentuk kerjasama yang longgar saja.
Apa jaminan, setelah menang melalui naungan khemah besar yang ditawarkan oleh PH itu nanti, mereka tidak bersikap onar?
Begitu pun, dalam politik, semua kita sedar, tiada musuh yang kekal dan tiada sahabat yang abadi, tetapi setidak-setidaknya kalau pun ingin menawarkan kerjasama, ia bukanlah semata-mata untuk memberi mereka tempat bernaung.
Jika parti-parti di luar PH benar-benar serius mahu bekerjasama, sepatutnya bukan melalui pendekatan khemah besar, tetapi dengan memilih menyertai PH dan menerima Anwar sebagai pemimpinnya.
Pemimpin-pemimpin PH sendiri yang ketika ini dilihat galak dengan idea khemah besar itu seharusnya lebih agresif mempelawa, mengajak dan mempengaruhi semua parti-parti itu untuk menyertai PH secara rasmi daripada semata-mata bekerjasama secara longgar.
Khemah besar, tapi mereka bukan menjadi komponen PH, hanya mendedahkan kemungkinan berulangnya pengkhianatan.
– ShahbudinHusin 18/04/2022.

5

2

votes
Article Rating
Kongsikan artikel ini


ISMAIL SABRI DAN TANGGUNGJAWAB MORAL YANG MENANTINYA

Berikutan Ismail Sabri Yaakob telah dinamakan sebagai calon Perdana Menteri bagi menghadapi PRU15, pemilihan beliau itu seharusnya diterima sebagai berita gembira oleh semua pihak yang mahu melihat berlakunya perubahan lebih baik dalam UMNO.
Presiden UMNO, Ahmad Zahid Hamidi sedang berdepan 87 pertuduhan di mahkamah berkaitan rasuah, pecah amanah dan penggubahan wang haram dan perbicaraan kes beliau dijangka akan memakan masa bertahun-tahun lamanya.
Dari segi moralnya selepas ini, beliau bukan saja tidak harus memimpin UMNO, malah keberadaannya lebih menjadikan parti itu terus dipandang tidak elok oleh masyarakat.
Timbalan Presiden UMNO, Mohamad Hasan pula dikatakan sedang dibuka kertas siasatan terhadapnya berkaitan isu pembelian rumah yang dibelinya di London yang dikaitkan dengan amalan rasuah.
Sama ada beliau akan didakwa atau sebaliknya, hanya masa yang akan menentukannya berdasarkan bukti-bukti baru yang bakal ditemui pihak berkuasa.
Meskipun kes beliau adalah kes lama yang tiba-tiba semacam dibuka semula, hakikatnya sudah ada “kekotoran” yang memercik tubuh serta wibawanya.
Dengan itu, tidak saja untuk menggantikan Presiden UMNO yang sedang dibicarakan dilihat tidak sesuai, beliau bahkan sedang terancam kedudukannya sebagai Timbalan Presiden.
Iyalah…mana tahu, tiba-tiba kesnya dibawa ke mahkamah dalam waktu terdekat ini dan takkanlah selain Presiden UMNO, Timbalan Presiden juga daripada kluster mahkamah.
Bekas Presiden UMNO, Najib Razak lebih buruk keadaannya kerana sudah pun dijatuhi hukuman bersalah 12 tahun penjara serta denda RM210 juta dalam kes SRC International.
Bagaimanapun beliau masih menikmati kebebasan kerana dibenarkan menangguhkan hukuman sementara rayuannya didengar di Mahkamah Persekutuan iaitu proses terakhir dalam sistem keadilan negara ini.
Berbanding Zahid Hamidi dan Mohamad Hasan, Najib lebih berdepan kesukaran untuk kembali memimpin UMNO kerana banyak kes lain sedang menunggu seperti 1MDB, meminda laporan audit dan lain-lainnya.
Sebelum ini, UMNO sudah mempunyai peraturan bahawa mana-mana pemimpinnya yang didakwa di mahkamah, mereka hendaklah melepaskan jawatan sehingga kesnya selesai.
Entah mengapa, di era Zahid Hamidi mengetuai UMNO, peraturan itu tidak terpakai lagi, bahkan Najib yang sudah dijatuhi hukuman bersalah pun masih dibenarkan kekal memegang jawatan parti sebagai Ketua UMNO Bahagian Pekan, Pahang.
Bermakna dalam semua keadaan itu, siapa lagi yang tinggal untuk memimpin UMNO selepas ini?
Oleh kerana Ismail Sabri telah disahkan sebagai calon Perdana Menteri dan “poster boy” untuk BN bagi menghadapi PRU15, selain ia merupakan berita gembira buat UMNO kerana siapa calon Perdana Menteri tidak lagi menjadi pertikaian, sokongan keatasnya juga tidak harus terhenti setakat ini saja.
Ismail Sabri harus terus dilonjakkan kedudukannya untuk memimpin dan mengambil alih teraju kepimpinan UMNO pula.
Kiranya BN berjaya menang PRU15 akan datang, sebab utamanya tentulah kerana Ismail Sabri yang tidak kontroversi, berpenampilan sederhana, boleh berbaik dengan sesiapa saja demi rakyat, tidak terpalit dengan kes mahkamah dan mempunyai isteri yang tidak campurtangan serta tidak menonjol telah berjaya memberi keyakinan dan menarik hati rakyat.
Dengan itu, apalah maknanya jika rakyat telah memberi sokongan kepadanya dengan memberi kemenangan kepada BN, tetapi UMNO masih enggan menjadikannya sebagai Presiden UMNO?
Sudah tentu apabila rakyat memberi kemenangan kepada BN dengan beliau sebagai “poster boynya”, harapan mereka juga ialah untuk melihatnya mengetuai UMNO selepas itu kerana itulah tradisinya selama ini iaitu Perdana Menteri mestilah Presiden UMNO.
Dari segi Ismail Sabri sendiri, berdasarkan mandat yang diberi kepadanya sebagai calon Perdana Menteri, kemudian diberi pula kemenangan oleh pengundi, beliau sebenarnya turut mempunyai tanggungjawab moral untuk memulih dan membina semula UMNO berdasarkan sokongan rakyat kepada BN itu.
Meski belum diketahui bila waktunya itu, tapi Ismail Sabri tidak boleh lari daripada hakikat tersebut kerana hanya dengan menjadi Perdana Menteri dan Presiden UMNO saja dapat memastikan kestabilan sebenar di mana parti dan kerajaan berjalan seiring, selain kedudukannya sebagai ketua kerajaan tidak lagi mudah diugut dan diancam. –
ShahbudinHusin 19/04/2022.

0

0

votes
Article Rating
Kongsikan artikel ini


LUPAKAN KHEMAH BESAR, MANFAATKAN KELEBIHAN RAFIZI UNTUK MENANG PRU15

Secara prinsipnya, tujuan khemah besar ialah supaya blok pembangkang dapat bertanding satu lawan satu menentang BN dalam PRU15 akan datang.
Berdasarkan keputusan PRN Melaka dan Johor, pertandingan tiga penjuru – BN, PH dan PN – hanya akan menguntungkan BN serta lebih memudahkan gabungan tersebut meraih kemenangan.
Maka, sebab itulah khemah besar itu tidak henti-henti didendangkan.
Tetapi, di sebalik berdegar-degar menjerit tentang keinginan mewujudkan khemah besar dan perlunya menumbangkan BN melalui pertandingan satu lawan satu, DAP awal-awal lagi menolak untuk bekerjasama dengan Bersatu dan Pas.
Amanah juga tidak ingin bekerjasama dengan parti-parti yang ada dalam kerajaan sekarang, khususnya Bersatu dan Pas meskipun kedua-dua parti itu terang-terang bermusuh dengan UMNO.
Dengan demikian, apakah khemah besar itu hanya ingin membawa parti kecil yang kurang pengaruh seperti Pejuang, Warisan dan Muda saja untuk diberi tempat bernaung?
Jika hanya tiga parti itu saja yang ingin dibawa dalam naungan khemah besar PH, sudah pasti ia tidak akan ke mana kerana dalam PRN Johor misalnya, Pejuang dan Warisan telah hilang wang deposit semua kerusi yang mereka tandingi.
Muda pula hanya menang satu kerusi iaitu Puteri Wangsa, itu pun kerana diberikan kerusi yang selamat oleh PH.
Selain tidak ke mana-mana dengan tiga parti kecil itu, menolak untuk bekerjasama dengan Bersatu dan Pas juga menjadikan keinginan agar berlaku hanya pertandingan satu lawan satu menentang BN tidak menjadi kenyataan.
Bersatu dan Pas bersama beberapa parti dalam PN pasti tetap bertanding menggunakan logo mereka sendiri.
Jadi, di mana munasabahnya lagi khemah besar itu jika awal-awal DAP dan Amanah sudah menolak untuk bekerjasama dengan parti-parti tertentu?
Sebab itu, secara realistiknya, lebih baik PH lupakan saja hasrat mahu membina khemah besar itu dan jangan lagi bercakap mengenainya.
Terimalah realiti bahawa pertandingan tiga penjuru atau lebih pasti berlaku dan tidak dapat dielakkan dalam PRU15 akan datang.
Persoalannya, mampukah PH menang atau memenangi lebih banyak kerusi dalam pertandingan tiga atau banyak penjuru itu nanti?
Selain PH perlu kembali agresif memperjuangkan isu rakyat sebagaimana sebelum ini, di sinilah juga pentingnya Rafizi Ramli harus menang sebagai Timbalan Presiden PKR.
Bersama kembalinya beliau dalam arena politik yang dilihat telah berjaya menarik minat serta keterujaan rakyat, melalui Ayuh Malaysia yang diperkenalkannya dengan dikelolakan oleh Nurul Izzah Anwar juga adalah medium yang dipercayai berkesan untuk membantu PH meraih lebih banyak kerusi untuk dimenangi.
Jika Rafizi menang nanti, turut dipercayai beliau akan lebih agresif menarik sokongan rakyat melalui pelbagai program yang diperkenalkannya, selain mungkin banyak lagi pendedahan mengenai penyelewengan dalam kerajaan akan dibongkarnya sebagaimana itulah kelebihan yang dilakukannya sebelum PRU14 dahulu.
Sebaliknya, jika calon lain yang memenangi kerusi Timbalan Presiden PKR, tidak akan berlaku perubahan, tiada nilai tambah dan tiada peningkatan dalam gerak kerja PH ke arah memenangi PRU15 akan datang.
Segala-galanya akan kekal statik sebagaimana sekarang dan Anwar Ibrahim terus ternampak sendirian dan keseorangan ke sana sini untuk berkempen dan mencari sokongan.
PH hanya mungkin lebih berpeluang dalam PRU15 akan datang jika semua pihak kembali menerima realiti, bekerja keras menyantuni rakyat dan memilih orang yang betul di jawatan yang betul bagi menarik sokongan rakyat.
Pemimpin yang asyik dengan cerita nostalgia dan bangga dia setia semata-mata, tetapi tiada perancangan ke hadapan untuk diprogramkan kepada rakyat, tidak mampu menyumbang apa-apa ke arah kemenangan.
Bak kata Najib Razak mengenai pasukan media sosialnya setelah beliau hilang kuasa – mereka itu menghabiskan beras saja
.
Apakah PKR yang merupakan tunjang PH mahu memilih orang sebegitu sebagai pemimpin di barisan hadapannya?
– ShahbudinHusin 20/04/2022.

4

4

votes
Article Rating
Kongsikan artikel ini


PRESIDEN AMANAH TOLAK BERSATU DAN PAS, TIMBALAN PRESIDEN PULA MAHU DUA PARTI ITU DITERIMA

Pemimpin pembangkang diminta berjiwa besar dengan memaafkan dan melupakan perkara lalu bagi merealisasikan ‘Khemah Besar’ sebagai persediaan menghadapi Pilihan Raya Umum Ke-15 (PRU15)
Sehubungan itu, Naib Presiden Pakatan Harapan (PH), Datuk Seri Salahuddin Ayub menyarankan PH membuka pintu rundingan dan perbincangan termasuk kepada BERSATU dan PAS bagi memastikan pembangkang ampuh dalam menghadapi Barisan Nasional (BN).
Beliau yang juga Timbalan Presiden Parti Amanah Negara (AMANAH), berkata kesepakatan barisan pembangkang amat penting bagi menghadapi PRU-15, sekali gus memberi keyakinan kepada pengundi.
Katanya, pembangkang harus duduk semeja selain berani buat satu keputusan besar dalam menghadapi BN.
“Kalau kita berjaya satukan pembangkang dengan satu persefahaman, ini akan menyebabkan kita akan mampu menang pada PRU-15 nanti.
“Kalau kita tak capai kesepakatan kita akan hancur berkecai. Jadi saya harap kita dapat buat sesuatu dan AMANAH sendiri sentiasa akan ambil sikap proaktif dan progresif untuk melakar satu politik baharu yang kita akan lakukan secepat mungkin sebelum PRU-15.
“Kalau kita dapat adakan satu persefahaman untuk memaafkan dan melupakan, tidak lagi mengungkit masa lalu untuk kita melakari masa depan. Ini yang penting ketika ini untuk kita jadikan realiti.
“Jadi kita perlu duduk semeja fikirkan mengenai kesepakatan satu lawan satu daripada berpecah-belah,” katanya selepas majlis Iftar bersama pengamal media Johor, di sini, malam tadi.
Salahuddin yang juga Ahli Parlimen Pulai berkata, perbincangan antara PH, BERSATU dan PAS perlu dilakukan lebih awal untuk menghadapi musuh.
“Kita boleh berbincang sekarang, untuk bertemu kita buka pintu kita seluas-luasnya dan keputusan tidak perlu dibuat ketika ini.
“Kita berjumpa berbincang dulu. Tak bolehlah dulu kita tak berkawan, sekarang pun nak teruskan permusuhan,” katanya.
Dalam pada itu, Salahuddin berkata, PH juga ketika ini sedang dalam usaha mengumpulkan semua pembangkang bagi merealisasikan agenda khemah besar.
“Kita sebenarnya sedang mengumpulkan semua pembangkang dan AMANAH mainkan peranan untuk semua berjumpa bersama.
“Namun saya harus memberitahu sebarang keputusan akan diputuskan Majlis Presiden PH.
“Pembangkang perlu ada kesabaran dan semangat, sebab masih ada lagi masa untuk realisasikan khemah besar walaupun sebelum ini ketika Pilihan Raya Negeri (PRN) Melaka, Sarawak dan Johor, kita tidak boleh capai 100 peratus agenda itu, tetapi itu tidak bermakna kita tidak mampu laksanakannya.
“Perlu diingat, semua parti setuju dengan deklarasi konsep khemah besar yang mana ia satu resolusi Port Dickson membabitkan PKR, AMANAH, DAP dan UPKO pada April tahun lalu.
Oleh itu, jangan sesekali pembangkang putus asa dan berhenti di tengah jalan tanpa mencuba bersungguh-sungguh merealisasikannya,” katanya.
Sumber –
https://www.bharian.com.my/berita/nasional/2022/04/947987/pemimpin-ph-perlu-berjiwa-besar-lupakan-hal-lalu#.YmDPeK8cw0o.whatsapp
Nota – ini pula ialah kenyataan Mohamad Sabu, Presiden Amanah yang menyebut khemah besar tidak melibatkan Bersatu dan Pas –
https://www.freemalaysiatoday.com/category/bahasa/tempatan/2022/04/18/khemah-besar-ph-tak-termasuk-bersatu-pas-kata-mat-sabu/

0

0

votes
Article Rating
Kongsikan artikel ini


SUDAH RAMAI DIHUKUM BERSALAH, MASIHKAH KITA MAHU PERCAYA SKANDAL 1MDB KONSPIRASI POLITIK?

1. Daripada maklumat asal serta laporan media massa tempatan dan antarabangsa, tidak kurang daripada 10 orang telah didapati bersalah bersabit skandal 1MDB.
2. Ada antara mereka sudah selesai menjalani hukuman penjara dan membayar denda.
3. Adalah juga yang sudah didapati bersalah, dijatuhkan hukuman dan dalam peringkat akhir rayuan seperti Mohd Najib Abdul Razak.
4. Mereka dibicarakan dan dihukum di Singapura, Emiriah Arab Bersatu (UAE), Amerika Syarikat dan Malaysia.
5. Jelas daripada tindakan tiga negara asing itu mereka tidak mahu melengah-lengahkan penyudahan (closure) episod kotor 1MBD tersebut. Singapura membicarakan dan menghukum penjenayah-penjenayah kolar putih ini seawal 2016. Kalau kita masih ingat, skandal ini mula terdedah pada 2013 apabila Jho Low berbelanja sakan di Pulau Pinang ketika Pilihan Raya Umum tahun itu.
6. Di Malaysia yang berupa negara tuan rumah kepada 1MDB, perbicaraan masih berjalan. Berhati-hati mengulas jangan sampai dituduh “contempt of court”.
7. Carian atas talian yang saya lakukan mendapati watak-watak berikut telah atau sedang dibicarakan, didapati bersalah dan dihukum. Majoriti telah atau sedang menjalani hukuman penjara. Kalau ada yang tercicir saya mohon maaf.
Mereka adalah:-
1. Mohd Najib Abdul Razak (Dalam rayuan di Mahkamah Persekutuan. Dihukum penjara 72 tahun – akan jalani 12 tahun – dan denda RM210 juta). Dia menghadapi beberapa kes lagi berkaitan 1MDB, termasuk saman sivil.
2. Yeo Jiawei (bekas eksekutif bank BSI di Singapura dihukum penjara 54 bulan oleh mahkamah republik itu. Lesen BSI dibatalkan).
3. Yak Yew Chee (bekas eksekutif bank BSI dihukum penjara 18 minggu oleh Mahkamah Singapura).
4. Yvonne Seah Yew Foong (bekas eksekutif bank BSI dihukum penjara dua minggu oleh Mahkamah Singapura).
5. Jens Sturzenegger (bekas pengurus Falcon Private Bank AG dipenjarakan 28 minggu oleh Mahkamah Singapura. Lesen bank itu di Singapura dibatalkan).
6. Khadem Al Qubaisi (bekas Ketua Eksekutif International Petroleum Investment Co (IPIC) Abu Dhabi dipenjarakan 15 tahun oleh Mahkamah Jenayah Abu Dhabi pada 2019).
7. Mohammed Badawy Al Husseiny (warganegara Amerika Syarikat, bekas Ketua Eksekutif Aabar Investments dihukum penjara 10 tahun oleh Mahkamah Jenayah Abu Dhabi pada 2019);
8. Roger Ng Chong Hwa (bekas eksekutif kanan Goldman Sachs di Malaysia didapati bersalah oleh Mahkamah Persekutuan Amerika dan berdepan kemungkinan penjara hingga 30 tahun);
9. Tim Leissner (bekas Pengerusi Goldman Sachs Asia Tenggara mengaku bersalah di Amerika tapi belum dijatuhkan hukuman);
10. Tan Kim Loong (dikenali sebagai “Fat Eric), orang kanan Jho Low. Tahun lepas Mahkamah Tinggi Kuala Lumpur memerintahkannya membayar hampir RM68 juta tunggakan cukai dari 2010 hingga 2013).
11. Anak tiri Najib, Riza Shahriz Abdul Aziz (anak Rosmah Mansor dengan suami pertama), dilepas tanpa dibebaskan oleh Mahkamah Sesyen Kuala Lumpur pada 13 Mei 2020 atas tuduhan pengubahan wang haram AS$248 juta (kira-kira RM1.25 bilion) berkaitan penyelewengan dana 1MDB. Dia dilaporkan membayar balik sebahagian duit curi itu.
Persoalannya, apa lagi yang kita nak kata kalau ada lagi manusia yang masih diperbodohkan dan percaya bahawa ini adalah konspirasi politik. Mendedahkan kejahatan dan jenayah bukan konspirasi ia adalah kewajipan apatah lagi kes macam 1MDB yang satu dunia tahu!
Jadi mereka yang percaya dengan teori konspirasi ini sama ada terencat pemikiran atau tertutup mata hati akibat percaya kepada mantera, mandram, sihir, diayah laskar siber dan termakan dedak.
Wallahuaklam.
A Kadir Jasin
Tokoh Wartawan Negara.
Sumber – https://www.facebook.com/1114194475/posts/10226311077219352/?d=n

5

1

vote
Article Rating
Kongsikan artikel ini


DAP SANGGAH SALAHUDDIN AYUB

1) Saya merujuk kepada kenyataan Datuk Seri Salahuddin Ayub yang menyeru Pakatan Harapan (PH) membuka ruang kerjasama dengan Perikatan Nasional (PN)
2) Kenyataan tersebut merupakan pandangan peribadi beliau dan ia tidak pernah diputuskan dalam Majlis Presiden Pakatan Harapan.
3) DAP berpendirian bahawa isu kerjasama antara Pakatan Harapan dan Perikatan Nasional dalam PRU15 tidak timbul kerana PN merupakan sebahagian daripada blok kerajaan hari ini. Konsep “khemah besar” yang dipersetujui dalam Resolusi Port Dickson merujuk kepada kerjasama dalam blok pembangkang.
4) Semua pihak dalam PH perlu menyedari bahawa adalah amat sukar kerjasama dengan PN dapat dijalin dengan latarbelakang sejarah hitam yang pernah kami lalui dengan parti-parti komponen dalam PN.
5) Saya menyeru semua pimpinan dalam PH supaya membincangkan sebarang pandangan berkenaan kerjasama politik dengan pihak lain dalam mesyuarat Majlis Presiden Pakatan Harapan dan bukannya melalui kenyataan terbuka untuk memastikan tidak ada kekeliruan di kalangan ahli dan penyokong kita.
6) Segala keputusan mengenai halatuju dan kerjasama di luar kerangka PH mesti diputuskan secara bersama oleh Majlis Presiden PH.
LOKE SIEW FOOK
SETIAUSAHA AGUNG DAP
22 April 2022.

5

3

votes
Article Rating
Kongsikan artikel ini


KANDUNGAN ‘PASLEAK’ BUKAN LUAR BIASA KERANA PAS MEMANG LAWAN UMNO – ANNUAR MUSA

Ketua UMNO Bahagian Ketereh Tan Sri Annuar Musa menyifatkan dokumen ‘PASLeaks’ yang didakwa mengandungi perancangan sulit untuk menjatuhkan pemimpin UMNO bukan sesuatu yang luar biasa dan tidak perlu diperbesarkan.
Annuar yang juga Ahli Parlimen Ketereh berkata berdasarkan pemahamannya setelah meneliti dokumen itu, ia hanyalah catitan pemimpin PAS dalam mencari fakta mengenai pandangan beberapa pemimpin parti lain.
“Saya tidak tahu dokumen itu benar atau tidak. Katakanlah ia benar, pada saya ia bukan satu perkara macam ada perancangan, pada saya, tidak.
Pada pemahaman saya ia catatan-catatan ‘siri libat urus’ yang mereka (pemimpin PAS) buat dalam ‘fact finding’.
“PAS cuba memahami apakah pandangan daripada tokoh-tokoh pelbagai parti, ada daripada UMNO ada daripada Pejuang dan sebagainya,” katanya kepada pemberita ketika mengulas mengenai isu berkenaan di Alor Setar semalam.
Beliau berkata sekiranya dokumen itu benar dan kandungannya boleh dianggap sebagai perancangan untuk menjatuhkan UMNO, ia juga bukan perkara yang luar biasa kerana sudah menjadi kelaziman bagi setiap parti yang berlawan dalam pilihan raya ingin menjatuhkan lawan masing-masing.
“Kecuali parti itu berada dalam gabungan kita dan tiba-tiba dia buat perkara yang menentang kita. Itu peliklah.
“Tapi kita, UMNO yang mengisytiharkan tidak bersama dengan mereka (PAS) dalam pilihan raya akan datang.
“Jadi kalau mereka sedang membuat penilaian untuk mengetahui apa yang mereka patut lakukan, pada saya itu perkara lazim dan kita tidak ada hak untuk mempertikaikan,” katanya.
Beliau berkata memandangkan kesahihan dokumen itu tidak dapat ditentukan, adalah lebih baik pihak-pihak yang ingin mendapatkan maklumat berkaitan perkara itu bertanya secara bersemuka kepada pemimpin PAS dan bukannya melalui media sosial.
“Saya suka berbincang, berjumpa secara langsung, bercakap secara spekulasi ini kadang-kadang tak sampai ke mana-mana.
“Sebab itu pada saya tidak perlu kita memperbesar-besarkan dan kita cari jalan.
“Kalau kita rasa nak dapatkan maklumat tepat kita boleh jumpa dan mereka berada bersama-sama kita dalam kerajaan,” katanya. – Bernama.

0

0

votes
Article Rating
Kongsikan artikel ini


DUA HALANGAN GANGGU ISMAIL SABRI CIPTA KEJAYAAN DALAM PRU15

Apabila MT UMNO membuat keputusan menamakan Ismail Sabri Yaakob sebagai calon Perdana Menteri bagi menghadapi PRU15, selain ia merupakan gambaran yang memperlihatkan kesepakatan parti itu, ramai juga yang melihatnya sebagai peluang lebih cerah untuk BN mengecap kemenangan.
Diperkatakan bahawa dengan watak Ismail Sabri yang tidak kontroversi, tiada isu mahkamah atau keluarga yang menyusahkannya serta sikapnya yang suka memilih jalan damai berbanding berbalah. dengan blok pembangkang, tidak kurang yang melihat beliau mungkin mampu mengulangi kejayaan cemerlang BN seperti PRU tahun 2004 dahulu.
Pada 2004, UMNO dan BN ketika itu dipimpin oleh Tun Abdullah Badawi yang baru mengambil alih pentadbiran parti serta kerajaan pada 2003 daripada Tun Mahathir Mohamad.
Pertama kami mengetuai PRU, BN ketika itu telah berjaya memenangi 198 daripada 222 kerusi Parlimen dan merupakan rekod paling cemerlang setakat ini.
Sebagaimana sokongan rakyat kepada Tun Abdullah kerana wataknya yang baik dan tidak kontroversi, tidak dinafikan persamaan perwatakan itu kini ada pada Ismail Sabri.
Cuma, yang membezakan ialah suasana dan cabaran politik ketika itu tidak sama seperti sekarang ini.
Tetapi, jika perbalahan dan pertembungan sesama sendiri di kalangan blok pembangkang dan mereka yang tidak mahu melihat kemenangan UMNO tidak menemui jalan penyelesaian, adalah tidak mustahil pengundi akan memberikan undi mereka kepada BN sebagai jalan selamat agar kerajaan yang dipilih nanti mempunyai majoriti yang kukuh.
Bagi sesetengah pihak, dalam keadaan blok pembangkang berkecamuk dan berpecah, adalah tidak berguna memberi undi kepada mereka kerana ia akhirnya tidak mungkin juga membuatkan kerajaan baharu dapat ditubuhkan.
Pilihan lain, sebagai protes dan bosan, tidak mustahil pilihan yang dibuat ialah tidak keluar mengundi sebagaimana berlaku dalam PRN Melaka dan Johor baru-baru ini.
Begitu pun, sementara laluan untuk Ismail Sabri mencipta kemenangan buat UMNO dan BN terlihat lebih cerah, halangan dalaman yang dihadapinya tetap ada.
Sekurang-kurangnya ada dua halangan yang boleh mengganggu atau menghalang Ismail Sabri sebagai “poster boy” BN dan calon Perdana Menteri daripada mencipta kemenangan dalam PRU15 akan datang ini.
Pertama, beliau mestilah dilihat sebagai Perdana Menteri yang sebenar selepas PRU15 itu nanti, bukan sekadar calon Perdana Menteri semata-mata.
Dalam istilah moden, janganlah sampai barang lain yang ditempah, tapi barang lain pula yang diterima.
Ini bermakna, Ismail Sabri mesti diberi peranan untuk mengetuai PRU15 itu dan berkuasa meletakkan orang-orang yang dipercayainya sebagai calon sebagai persiapan untuk pasukannya membina kerajaan.
Jika perkara itu tidak terlihat di mata pengundi, tambahan lagi jika kluster mahkamah masih bertanding dan meletakkan orang-orang yang diketahui rapat dengan kumpulan tersebut, ia pasti akan menimbulkan penolakan daripada pengundi.
Bagi pengundi, tidak guna mereka memenangkan BN kalau ternampak begitu jelas akhirnya kumpulan lain yang lebih menguasai kemenangan yang dicapai nanti.
Untuk itu, jika BN mahu Ismail Sabri benar-benar diyakini oleh pengundi, penglibatannya dalam pemilihan calon dan peranan ketika kempen hendaklah benar-benar dilihat meyakinkan.
Kedua, sementara pencalonan Ismail Sabri merupakan gambaran kesepakatan UMNO, ia juga secara tersiratnya menunjukkan kepimpinan UMNO membuka jalan kepadanya untuk mengambil alih kepimpinan parti selepas itu.
Secara tradisinya, belum pernah calon Perdana Menteri UMNO tidak dijadikan Perdana Menteri atau diketepikan setelah kemenangan diperolehi.
Dalam hal ini, selain gambaran Ismail Sabri akan tetap dijadikan Perdana Menteri mesti diperlihatkan dengan sejelas-jelasnya, langkah terbaik membuktikannya kepada pengundi ialah dengan Presiden UMNO, Zahid Hamidi dan bekas Perdana Menteri, Najib Razak mengundur diri dan tidak lagi bertanding sebagai calon dalam PRU15 akan datang.
Untuk apa lagi mereka mahu bertanding, sedangkan Ismail Sabri sudah ada sebagai calon Perdana Menteri?
Kalau benar sayangkan UMNO dan ingin parti beroleh kemenangan, tidak bertanding bukan saja suatu pengorbanan yang seharusnya mereka lakukan, bahkan itulah yang sepatutnya dilakukan.
Tambahan lagi, dalam tradisi UMNO juga, belum pernah mereka yang ada kes mahkamah terus diberi peluang bertanding dalam pilihanraya.
Mereka biasanya akan direhatkan sehinggalah kes masing-masing selesai di mahkamah.
Tradisi itu jika dimungkiri, percayalah, sebagaimana BN ditolak dalam PRU14 yang secara kebetulan Najib dan Zahid Hamidi juga mengetuai BN dan kerajaan ketika itu, sejarahnya pasti berulang lagi.
Kepada Zahid Hamidi dan Najib, mahukan mereka BN kalah sekali lagi di ketika kemenangan begitu terbuka melalui Ismail Sabri?
– ShahbudinHusin 24/04/2022.

5

2

votes
Article Rating
Kongsikan artikel ini


SIASAT HAKIM TINDAKAN TIDAK BERPERLEMBAGAAN, SPRM PERLU LIHAT DIRI KPNYA LEBIH DULU

Saya Hassan Abdul Karim seorang ahli Jawatankuasa Mengenai Rasuah (JKMR) Suruhanjaya Pencegahan Rasuah Malaysia (SPRM) yang dilantik oleh Yang di-Pertuan Agong bagi memantau SPRM berasa kesal terhadap campurtangan SPRM menganggu kebebasan badan Kehakiman dengan tindakan SPRM melakukan siasatan terhadap hakim Mahkamah Rayuan Yang Arif Mohd Nazlan Mohd Ghazali.
SPRM sebagai agensi pencegahan rasuah bertanggungjawab untuk sama-sama mempertahankan kebebasan badan kehakiman Malaysia.
Hakim-hakim Mahkamah di Malaysia mesti dilindungi dari tindakan sewenang-wenang pihak Eksekutif bagi membolehkan mereka menjalankan fungsi kehakiman tanpa rasa takut dan pilih kasih.
Apa yang dilakukan oleh SPRM sekarang terhadap Hakim Mohd Nazlan Mohd Ghazali, seorang hakim Mahkamah Rayuan Malaysia bukan sahaja satu pelanggaran prinsip pemisahaan kuasa antara badan eksekutif dan juga badan kehakiman, tetapi ia juga merupakan satu serangan sebuah agensi eksekutif ke atas badan kehakiman.
Tidak dinafikan di bawah undang-undang dan Perlembagaan Persekutuan, hakim-hakim yang sedang berkhidmat boleh dilucutkan jawatannya jika berlaku salah laku, termasuk kesalahan bersifat jenayah seperti rasuah.
Tetapi ada kaedahnya yang khusus di mana tindakan sedemikian boleh dilakukan iaitu melalui sebuah Tribunal Bebas yang dibentuk oleh Kerajaan atas perkenan Yang di-Pertuan Agong.
Kes Tribunal Bebas yang berkaitan pemecatan Tun Salleh Abas, Ketua Hakim Negara adalah satu contoh.
SPRM perlu menyedari bahawa Hakim Mohd Nazlan Mohd Ghazali dilantik sebagai Hakim Mahkamah Rayuan Malaysia atas lantikan Yang di-Pertuan Agong dengan nasihat Perdana Menteri.
SPRM tidak boleh perlakukan sesuka hati ke atas seorang Hakim Mahkamah hanya berdasarkan wujudnya satu laporan rasmi polis dilakukan ke atas hakim tersebut.
Peruntukan Perlembagaan Persekutuan jelas meletakkan kaedah bagaimana seorang hakim boleh dibicarakan dan dilucutkan jawatannya.
Sekiranya tindakan SPRM sekarang menyiasat hakim dengan sesuka hati berterusan maka akan menimbulkan ketakutan dan kebimbangan hakim-hakim untuk melaksanakan peranan dan tugas mereka di mahkamah.
Perlu difahami sekarang telah wujud persepsi bahawa tindakan ke atas Hakim Mohd Nazlan Mohd Ghazali ini ada kaitannya dengan keputusan Hakim tersebut ke atas kes pertuduhan terhadap mantan Perdana Menteri Najib Razak dalam Kes SRC International di mana Hakim Nazlan telah menjatuhkan hukuman penjara selama 12 tahun dan denda lebih RM210 juta terhadap Najib Razak.
SPRM sewajarnya tidak terlibat dengan usaha balas dendam pihak-pihak tertentu terhadap Hakim Mohd Nazlan Mohd Ghazali.
SPRM peru sedar bahawa terdapat usaha yang konsistent pihak tertentu yang tindak-tanduk mereka boleh dianggap sebagai serangan terhadap kebebasaan kehakiman apabila terdapat cubaan dilakukan untuk mencemarkan integriti hakim yang membicarakan kes Najib Razak dengan tujuan keputusan kes SRC International itu dibatalkan dan satu perbicaraan semula diadakan.
Perlu diingatkan bahawa keputusan Hakim Mohd Nazlan Mohd Ghazali dalam Kes SRC International yang mensabitkan kesalahan Najib Razak telah disahkan oleh sebuah panel tiga orang Hakim Mahkamah Rayuan.
Kepada SPRM, saya menyeru supaya memandang kepada diri SPRM sendiri. Beberapa laporaan polis secara rasmi telah dibuat ke atas Ketua Pesuruhjaya SPRM, Tan Sri Azam baki berkait isu pembelian saham yang mencurigakan yang menimbulkan kemungkinan berlaku satu kesalahan di bawah Akta SPRM.
Saya berasa kesal sehingga ke hari ini, tidak ada siasatan dilakukan ke atas Tan Sri Azam Baki. Malah cadangan dari JKMR yang dipengerusikan oleh Yang di-Pertua Dewan Negara, Tan Sri Dr Rais Yatim agar Tan Sri Azam Baki direhatkan dengan bercuti supaya satu siasatan bebas dapat dilakukan langsung tidak dihiraukan oleh SPRM.
.
SPRM perlu sedar bahawa tugas JKMR di mana saya salah seorang anggota Jawatankuasa tersebut adalah untuk memantau perjalanan SPRM. Malahan dibawah Seksyen 14 Akta SPRM dinyatakan dengan jelas bahawa JKMR bertanggungjawab menasihati Perdana Menteri dalam segala hal tentang rasuah di Malaysia ini.
Maka atas tanggungjawab inilah saya membuat pernyataan ini untuk menasihati SPRM supaya menjalankan tugas dan tanggungjawabnya dengan amanah dan mengikut peruntukan undang-undang serta Perlembagaan Persekutuan.
Hassan Abdul Karim
Ahli Parlimen Pasir Gudang
Merangkap Ahli Jawatankuasa Mengenai Rasuah (JKMR) SPRM
24 April 2022

5

2

votes
Article Rating
Kongsikan artikel ini


SIRI JELAJAH RAFIZI DAPAT SAMBUTAN HANGAT

Terima kasih kepada semua anggota akar umbi KEADILAN dari seluruh negara yang keluar beramai-ramai untuk berdialog dengan saya dan sahabat-sahabat.
Dalam masa 5 hari, kami turun bertemu anggota akar umbi di Johor, Melaka, Negeri Sembilan, Wilayah Persekutuan, Terengganu, Kelantan, Perlis, Kedah, Pulang Pinang dan Perak.
Kami membuat keputusan berisiko untuk mengadakan pertemuan di siang hari semasa bulan Ramadhan supaya kempen kami tidak bermewah dengan jamuan di hotel-hotel. Mesej kami ialah KEADILAN perlu kembali ke asal kelahiran kita iaitu sebuah gerakan rakyat yang membuang budaya politik ala Umno (bermewah dan bertema bangsawan).
Alhamdulillah sambutan dari anggota cukup memberangsangkan. Kami diberi bekal di setiap tempat yang kami singgahi.
Di Terengganu, kami dibekalkan dengan kuih raya. Di Kelantan, selain kuih, kami diberi bekal berbuka puasa. Kami singgah di Jeli untuk duduk makan beramai-ramai di atas lantai.
Di Kedah, kami diberi bekal lemang dan serunding. Kawan-kawan Perlis memberi bekal harum manis 🤣
Saya minta maaf kerana tidak dapat memenuhi undangan berbuka puasa di semua tempat yang kami singgahi. In Sha Allah di lain kesempatan.
Saya berasa tenang dapat bersua muka kembali dengan sahabat-sahabat lama yang telah bersama lebih dua dekad. Dari raut wajah mereka, dari senyuman mereka, dari pesanan yang diberikan, saya faham mesej yang diberikan:
Kami sedia berjuang dan bermula dari bawah seperti dahulu. Kami hanya perlukan pimpinan parti yang tidak begitu selesa dengan pangkat dan kemewahan untuk bersama-sama kami.
Saya telah melalui empat pemilihan parti – 2010, 2014, 2018 dan 2022.
Saya tidak pernah melihat semangat berkobar- kobar untuk bekerja dengan semangat #lawantetaplawan seperti kali ini.
Sama-sama kita bina semula kekuatan dan taring parti.
RAFIZI RAMLI

4.5

11

votes
Article Rating
Kongsikan artikel ini


JIKA 307 ALASAN TELAH GAGAL DI MAHKAMAH RAYUAN, APAKAH 94 ALASAN DI MAHKAMAH PERSEKUTUAN MAMPU MEMBEBASKAN NAJIB?

Bekas Perdana Menteri, Najib Razak mengemukakan 94 alasan dalam petisyen rayuannya di Mahkamah Persekutuan berhubung mengapa beliau harus dibebaskan daripada tuduhan menyeleweng dana SRC International Sdn Bhd berjumlah RM42 juta.
Rayuan di Mahkamah Persekutuan ini adalah proses terakhir Najib sama ada beliau akhirnya akan dibebaskan atau menerima hukuman sebagaimana yang telah dijatuhkan sebelum ini.
Hukuman yang dijatuhkan oleh Mahkamah Tinggi dan kemudian disahkan oleh Mahkamah Rayuan ialah penjara selama 12 tahun dan denda sebanyak RM210 juta.
Hukuman itu bagaimanapun dibenarkan ditangguhkan sehingga rayuan selesai.
Antara alasan yang dibangkitkan dalam petisyen itu ialah Mahkamah Rayuan telah tersilap dalam fakta dan/atau undang-undang dalam mengesahkan dapatan Mahkamah Tinggi bahawa pihak pendakwaan telah membuktikan kes prima facie terhadap perayu (Najib) atas kesemua tujuh pertuduhan dan memanggilnya untuk membela diri.
Alasan lain yang disebut ialah bahawa kedua-dua Mahkamah Tinggi Kuala Lumpur dan Mahkamah Rayuan telah menggunakan logik dan rasional sendiri yang bercanggah dengan bukti yang dikemukakan berhubung dakwaan tujuh pertuduhan salah guna kuasa, pecah amanah jenayah (CBT) dan pengubahan wang haram.
Dalam petisyen rayuan yang difailkan melalui Tetuan Shafee & Co, semalam, Najib, 68, mendakwa beliau terkilan dengan kesilapan serius dalam fakta dan undang-undang yang diputuskan oleh kedua-dua mahkamah dalam alasan penghakiman yang dikemukakan.
Sebelum ini, dalam proses rayuan di Mahkamah Rayuan, pasukan peguam Najib telah mengemukakan 307 alasan mengapa bekas Perdana Menteri itu harus dibebaskan daripada hukuman yang dijatuhkan oleh Mahkamah Tinggi.
Peguam Harvinderjit Singh, yang mewakili Najib, mengesahkan petisyen rayuan merangkumi 307 alasan itu difailkan pada 19 Oktober tahun lalu.
Antara alasan petisyen rayuan tersebut, Najib mendakwa beliau gagal mendapatkan perbicaraan yang adil dan saksama kerana kekhilafan hakim Mahkamah Tinggi, Mohd Nazlan Mohd Ghazali dan tindakan pihak pendakwaan yang menafikan haknya di bawah Perlembagaan Persekutuan.
Begitu pun, Mahkamah Rayuan membuat keputusan mengekalkan keputusan Mahkamah Tinggi terhadap Najib yang disabit dengan hukuman penjara 12 tahun dan denda RM210 juta itu.
Panel tiga hakim Mahkamah Rayuan yang membuat keputusan tersebut diketuai Hakim Datuk Abdul Karim Abdul Jalil bersama-sama Hakim Datuk Has Zanah Mehat dan Hakim Datuk Vazeer Alam Mydin Meera.
Panel hakim Mahkamah Rayuan memutuskan bahawa hakim perbicaraan Mahkamah Tinggi adalah betul apabila mendapati bahawa tiga pertuduhan pecah amanah terhadap Najib telah dibuktikan tanpa keraguan munasabah.
Panel hakim juga bersetuju dengan keputusan hakim perbicaraan bahawa Najib selaku Perdana Menteri ketika itu mempunyai kepentingan peribadi dalam Kabinet apabila meluluskan jaminan kerajaan sebanyak RM4 bilion daripada Kumpulan Wang Persaraan Diperbadankan (KWAP) kepada SRC.
Hakim Mahkamah Rayuan Abdul Karim Abdul Jalil memutuskan bahawa Najib mempunyai kuasa penuh ke atas SRC International serta pengetahuan mengenai kemasukan RM42 juta ke akaunnya di antara tahun 2014 dan 2015.
Beliau turut memutuskan bahawa RM42 juta aliran wang keluar dari SRC dan ke beberapa syarikat dilakukan bagi menyukarkan pengesanan dan mengelak dikesan pihak berkuasa.
Mahkamah juga bersetuju dengan hakim perbicaraan bahawa terdapat penyelewengan jelas sebanyak RM42 juta oleh Najib untuk kegunaannya sendiri.
Abdul Karim berkata dakwaan pembelaan kewujudan derma dari Arab yang masuk ke akaun Najib adalah tidak boleh dipertahankan.
Beliau menambah, tidak ada sebab untuk wang itu terlebih dahulu dideposit ke akaun SRC yang merupakan entiti milik penuh Kementerian Kewangan jika ia sememangnya derma dari Arab.
Kes rayuan Najib ini adalah kes yang paling ditunggu-tunggu, bukan saja di negara kita, tetapi juga di seluruh dunia.
Di beberapa negara, Amerika Syarikat, Singapura dan UAE misalnya, sudah ramai yang dihukum bersalah berhubung skandal 1MDB dan SRC International adalah anak syarikat 1MDB pada asalnya sebelum dipindahkan ke Kementerian Kewangan.
Di Mahkamah Rayuan sebelum ini 307 alasan dikemukakan oleh pasukan peguambela Najib dan ia gagal membebaskan beliau, apakah pula nasib beliau melalui 94 alasan yang dibentangkan di Mahkamah Persekutuan ini?
Sama-samalah kita tunggu pengakhirannya.
– ShahbudinHusin 26/04/2022.

4.8

4

votes
Article Rating
Kongsikan artikel ini


APA MOTIF SPRM SIASAT HAKIM YANG MENGADILI NAJIB? – SUHAKAM

Suruhanjaya Hak Asasi Manusia Malaysia (Suhakam) memberi amaran, langkah pihak berkuasa antirasuah menyiasat hakim Mohd Nazlan Mohd Ghazali mungkin mengundang masalah yang lebih besar.
Dalam kenyataan dikeluarkan semalam Suhakam berkata, apabila hakim Mahkamah Rayuan itu disiasat Suruhanjaya Pencegahan Rasuah Malaysia (SPRM), ada risiko untuk badan kehakiman negara dihujani dengan pelbagai tuduhan remeh.
Suhakam pada masa sama membangkitkan apakah motif SPRM menyiasat hakim yang sebelum ini mengadili perbicaraan ke atas Najib Razak itu.
Selain itu kata Suhakam langkah diambil SPRM itu akan mewujudkan duluan negatif serta berbahaya dan ia boleh melemahkan kebebasan badan kehakiman negara.
“Ini juga boleh membuka pintu kepada lebih banyak pertuduhan remeh dan menyusahkan, selain penyalahgunaan proses oleh agensi penguatkuasa terhadap badan kehakiman.
“Suhakam menyokong pandangan bahawa semua hakim mesti mempunyai ruang yang sesuai untuk melaksanakan tugas mereka dengan cara yang jelas kepada semua, dan proses dan keputusan kehakiman adalah bebas daripada sebarang campur tangan, beralasan dan jujur.
“Paling penting adalah mustahak untuk keadilan bukan sahaja dilihat dilaksanakan tetapi mesti dilakukan mengikut undang-undang,” kata Suhakam.
Mohd Nazlan merupakan hakim di Mahkamah Tinggi Kuala Lumpur apabila mengendalikan tuduhan salah guna kuasa, pecah amanah, dan pengubahan wang haram ke atas Najib.
Dia

mensabitkan bekas perdana menteri itu

atas semua tujuh pertuduhan yang dikenakan ke atas Najib.
Ahli parlimen Pekan itu kemudian dihukum penjara 12 tahun dan denda RM210 juta.
Apabila Najib membawa kesnya ke Mahkamah Rayuan, panel tiga hakim kemudian mengekalkan sabitan serta hukuman yang dibuat mahkamah tinggi.
Siasatan dibuat ke atas Mohd Nazlan selepas seorang penulis blog mendakwa hakim terbabit memiliki kekayaan yang mencurigakan.
Penulis terbabit juga mendakwa Mohd Nazlan menerima RM1 juta daripada rakyat Malaysia yang dikehendaki polis, Jho Low.
Mohd Nazlan menafikan dakwaan tersebut dan dia turut membuat laporan polis mengenai tuduhan yang dikaitkan dengannya.
Kata Suhakam dalam perlembagaan negara sudah ada peruntukan khas mengenai kaedah mengendalikan sebarang tuduhan salah laku seseorang hakim.
“Suhakam bersetuju dan menyokong prinsip pengasingan kuasa untuk memastikan integriti serta kebebasan badan kehakiman dilindungi, selain mengelakkan sebarang campur tangan atau tekanan politik terhadap mana-mana anggota badan kehakiman pada bila-bila masa,” katanya.
Sumber –
https://m.malaysiakini.com/news/619414

4

3

votes
Article Rating
Kongsikan artikel ini


KHEMAH BESAR – UNTUK MEMAYUNGI NASIB RAKYAT ATAU BAGI MENEDUHKAN DIRI SENDIRI?

Ada pihak tertentu dalam PH nampaknya masih tak habis-habis bercakap soal khemah besar dan mahukannya jadi kenyataan, walaupun sambutan daripada pihak yang ingin dijemput itu kelihatan agak dingin.
Kecuali Bersatu yang tampak ada sedikit respon dengan Presidennya, Mahiaddin Md Yasin menyatakan terbuka untuk berunding, tetapi Pas yang merupakan rakan sekutu dalam PN, terang-terang menolak untuk bekerjasama dengan PH.
Sepatutnya dengan penolakan Pas itu, malah DAP melalui kenyataan Anthony Loke dan Amanah menerusi kenyataan Mohamad Sabu, kedua-duanya juga enggan bekerjasama dengan Pas, soal khemah besar itu tidak lagi diperbincangkan kerana sudah layak dikuburkan dalam hutan di hujung kampung.
Lebih daripada itu, Anwar Ibrahim selaku Presiden PKR juga menegaskan, pihaknya tidak terlibat dalam sebarang perbincangan mengenai khemah besar.
Tak reti-reti bahasa lagi ke?
Kalau khemah besar itu hanya untuk membawa Pejuang, Warisan dan Muda ke tempat perteduhan PH, ia sebenarnya tidaklah cukup besar dan mampu menggugat sesiapa, bahkan tiada siapa pun yang tergugat dengannya.
Tetapi, mengapakah pemimpin tertentu dalam PH masih lagi tergila-gilakan dengan khemah besar?
Tak yakinkah mereka mampu menang di kerusi yang dipegang sekarang jika berlaku pertandingan tiga penjuru?
Atau air sudah naik ke kepala dan tak sabar lagi nak jadi menteri semula?
Jika dilihat dalam dua PRN sebelum ini – Melaka dan Johor – meskipun PH memiliki bilangan Ahli Parlimen paling ramai berbanding BN dan PN iaitu 90 orang, namun kedudukan dari segi sokongan pengundi meletakkannya hanya di tempat ketiga saja.
Sebaliknya, BN dengan jumlah Ahli Parlimen seramai 43 orang (UMNO, MCA, MIC dan PBRS) telah menjadi pilihan pengundi dan memenangi kedua-dua PRN itu dengan majoriti dua pertiga.
Yang lebih malang, PN yang mempunyai 50 Ahli Parlimen (Bersatu, Pas, Star) telah menduduki tempat kedua dari segi sokongan pengundi dan berjaya menewaskan PH.
Jadi, di mana silapnya?
Apakah 90 Ahli Parlimen PH itu tidak berfungsi untuk mendekati dan menarik sokongan rakyat?
Apakah juga Ahli-Ahli Parlimen PH yang pernah menjadi menteri dan timbalan menteri selama 22 bulan sebelum ini tiada upaya menunjukkan kebaikan dan sumbangan mereka ketika memegang jawatan dahulu yang boleh dikenang oleh rakyat?
Dalam hal ini, pemimpin-pemimpin PH yang sekarang siang malam bercakap soal khemah besar, sebelum bercakap mengenainya, eloklah fikir panjang-panjang dulu.
Yang paling utama ialah bekerjasama dengan mereka yang pernah khianat dan menjadi pengkhianat hanya akan akan menyebabkan rakyat lebih membenci dan menolak PH.
Tidak kira pengkhianat yang ada dalam PN atau yang bersepah-sepah dalam parti kecil lain, mereka itu tidak layak diberi nyawa lagi, sebaliknya harus “dimatikan” dalam PRU15 akan datang supaya politik negara lebih aman dan tenteram.
Lagi pun, bekerjasama dengan mereka itu hanya akan mengundang perbalahan awal dari segi pembahagian kerusi dan siapa calon Perdana Menteri sebelum masuk ke medan pertempuran PRU15.
Kalau UMNO yang bekerjsama dengan Bersatu dan Pas dalam kerajaan sekarang pun tidak mahu bekerjasama dan tidak mempercayai kedua-dua parti itu dalam menghadapi PRU15, apakah PH tidak insaf dan tiada rasa malu untuk berbaik dengan mereka?
Benarlah memaaf dan melupakan kejadian lama itu sesuatu yang baik, tambahan atas semangat Ramadan atau Syawal, tetapi adakah orang yang kita ketahui jahat boleh dibawa masuk ke dalam rumah atau sebaiknya kita hanya bertegur sapa dengannya di kedai kopi saja?
Untuk itu, kepada pihak tertentu dalam PH, lebih baiklah lupakan khemah besar dan tumpukan segala tenaga yang ada mulai sekarang, khusus dengan 90 Ahli Parlimen dan dua kerajaan negeri yang dipegang, bagi benar-benar memperjuang dan mendekati rakyat.
Tidak guna siang malam bercakap soal khemah besar, tetapi malas memperjuangkan nasib rakyat sehingga Husam Musa yang kebelakangan ini aktif membongkar isu pembalakan di Kelantan turut mengekuh dengan berkata, partinya sendiri tidak berbuat apa-apa untuk melakukan semak dan imbang yang sewajarnya.
Itu baru di Kelantan, di negeri-negeri lain juga, jika kita perhatikan, perjuangan mengangkat isu rakyat hampir tidak kelihatan dan tenggelam dengan kesibukan mahukan khemah besar yang lebih dilaung-laungkan.
Jika untuk berjuang dan memayungi nasib rakyat, khemah kecil pun tiada masalah sebenarnya kerana BN daripada 14 parti komponen di dalamnya dan sekarang hanya tinggal 4 pun masih boleh bangkit, kenapa PH dengan mempunyai 90 Ahli Parlimen masih menjadikan segelintir daripadanya tergedik-gedik dengan khemah besar?
Khemah besar – untuk memayungi nasib rakyat atau bagi meneduhkan diri sendiri?
– ShahbudinHusin 28/04/2022.

0

0

votes
Article Rating
Kongsikan artikel ini


TERJAMIN SELAMATKAH DATA PERIBADI RAKYAT MALAYSIA DALAM MYSEJAHTERA?

Kebimbangan yang saya dan rakan-rakan utarakan sebelum ini di Parlimen berhubung jaminan oleh Menteri Kesihatan tentang pengurusan data aplikasi MySejahtera kini diperkukuh tatkala Pengerusi PAC juga mengakui terdapat kekeliruan tentang bagaimana data dikumpul sejak dua tahun lalu.
Laporan itu ternyata merobek keyakinan rakyat terhadap menteri bertanggungjawab. Namun, kini yang menjadi persoalan adalah status data-data peribadi pengguna, keselamatan negara dan juga reputasi menteri tersebut.
Siasatan yang dijalankan PAC setakat ini, beserta dengan hasil siasatan dan kajian saya sendiri membuktikan bahawa kerajaan bukan hanya tidak mempedulikan aspek ketelusan dan memiliknegarakan aplikasi MySejahtera melalui pembangunan, tetapi kerajaan juga turut membenarkan individu-individu yang dekat dengan pundak kuasa untuk mengaut laba dan keuntungan.
Kita sedia maklum bahawa aplikasi ini adalah langkah yang sangat diperlukan sebagai usaha dan upaya negara dalam mengekang perebakan wabak yang kini telah meragut lebih 35,500 nyawa, dan ini melibatkan data peribadi lebih 38 juta warga.
Yang lebih merungsingkan adalah data-data peribadi tersebut kini terdedah kepada entiti asing.
Rakyat seolah-olah dikelirukan dengan jaminan menteri berkaitan server di mana data MySejahtera disimpan. Tanpa kontrak dan perjanjian yang jelas, janji menteri tentang perjanjian kerahsiaan (NDA) tidak memberi sebarang makna yang munasabah.
Apa yang mustahak sekarang adalah kerajaan mesti membuktikan bahawa data-data tersebut telah dan akan terus disimpan oleh server-server kerajaan sahaja.
Pengumpulan data oleh mana-mana organisasi atau kerajaan tanpa objektif yang jelas hanya mendedahkan data-data tersebut untuk disalahguna, dan ini membuktikan sikap sambil lewa di pihak pengumpul data.
Saya kini menggesa menteri untuk membuktikan bahawa data-data peribadi rakyat Malaysia tidak terdedah kepada kepentingan dan tangan-tangan gelap, samada di dalam mahupun di luar negara.
Pemerintah mesti melakukan sedaya upaya mereka untuk mengelakkan sebarang kecuaian, dan dalam masa yang sama mesti mengukuhkan pendirian bahawa data-data tersebut milik rakyat, dan bukan kerajaan.
Kementerian Kesihatan (KKM) juga mesti membenarkan audit dan data forensik dijalankan.
Saya juga berharap agar PAC terus menjalankan siasatan terperinci terhadap perkara ini, termasuk memanggil entiti-entiti swasta yang terlibat dalam pembangunan dan pengurusan data, termasuk pakar-pakar teknikal untuk menjejaki di manakah sebenarnya lokasi server yang menyimpan data-data peribadi rakyat Malaysia.
PAC juga mesti menyiasat mekanisme runding terus yang digunapakai dalam membangunkan aplikasi MySejahtera agar kesan negatifnya dapat ditampan di masa hadapan.
Sebagai negara yang pernah dijajah, kita mesti tidak harus berkompromi sama sekali terhadap sebarang bentuk penjajahan.
Kerajaan mesti segera menghentikan pengumpulan data dari aplikasi MySejahtera sehingga mereka dapat memberikan jaminan ke atas tahap perlindungannya.
ANWAR IBRAHIM
28 April 2022.

0

0

votes
Article Rating
Kongsikan artikel ini


“SIASAT SIRUL, AZILAH UNTUK BONGKAR KES SCORPENE DAN ALTANTUYA”

Malaysia perlulah menjadi ahli komuniti antarabangsa yang bertanggungjawab dengan menyelesaikan dua skandal korup besar – pertamanya, skandal kapal selam Scorpene dan pembunuhan Altantuya Shaariibuu dan keduanya, skandal 1MDB.
Semalam saya telah mencadangkan supaya Jawatankuasa Kira-kira Wang Negara (PAC) untuk menyiasat kes rasuah kapal selam Scorpene 2022 dan kes pembunuhan Altantuya Shaariibuu susulan daripada pendakwaan syarikat Perancis, Thales, yang dibawa oleh kerajaan Perancis atas tuduhan bersubahat dengan rasuah dalam urusniaga kapal selam tersebut dua dekad yang lepas.
PAC boleh berbuat demikian dibawah peruntukan Peraturan Mesyuarat 77(d) yang memperuntukan bahawa PAC boleh memeriksa “(d) apa-apa perkara lain yang difikirkan oleh Jawatankuasa itu patut diperiksa, atau apa-apa perkara yang diserahkan oleh Majlis kepada Jawatankuasa itu.”
Seorang pembunuh yang telah disabitkan bersalah membunuh Altantuya Shaariibuu, Azilah Hadri, telah membuat kenyataan bersumpah semasa menunggu hukuman mati pada tahun 2019, mengatakan yang arahan untuk membunuh Altantuya datang daripada bekas Perdana Menteri Najib Abdul Razak dan juga sekutu rapatnya, Abdul Razak Baginda.
Dalam pengakuan buat kali pertamanya, Azilah mengatakan dia dan seorang lagi pembunuh yang disabitkan bersalah, Sirul Azhar Umar, telah membunuh warga Mongolia tersebut sebagai sebahagian daripada arahan “tembak untuk bunuh” yang diterimanya sebagai seorang ahli pasukan elit Unit Tindak Khas (UTK) Polis.
Sirul juga telah mendakwa yang dia membunuh Altantuya pada tahun 2006 atas arahan daripada kerajaan Malaysia atas alasan yang mengatakan Altantuya adalah “perisik Russia”.
Sirul dan Azilah telah disabitkan bersalah menembak dan meletupkan Altantuya dengan bahan letupan gred tentera pada bulan Oktober 2006.
Mahkamah Persekutuan telah membatalkan keputusan Mahkamah Rayuan yang membebaskan mereka berdua, langsung menghukum mereka dengan hukuman gantung sampai mati.
Bagaimanapun, Sirul yang bebas semasa proses rayuan tersebut telah melarikan diri ke Australia dan ditahan di Pusat Imigresen Villawood di Sydney, Australia.
Dilaporkan bahawa Sirul bersedia untuk mendedahkan segalanya mengenai pembunuhan Altantuya sekiranya dia diberikan pengampunan penuh untuk kembali ke Malaysia.
Walaupun Mahkamah Persekutuan telah menolak permohonan Azilah untuk menyemak semula sabitan dan hukuman matinya, isu kepentingan awam memerlukan siasatan ke atas motif pembunuhan Altantuya ini.
Pendakwaan syarikat Perancis, Thales, oleh kerajaan Perancis ini telah membuka semula kes rasuah kapal selam Scorpene 2002 dan juga kes pembunuhan Altantuya Shaariibuu.
PAC perlu mempertimbangkan untuk menyiasat kedua-dua kes ini, termasuklah dengan menyoal siasat Azilah yang sedang menanti hukuman mati dan menghantar ahli PAC ke Pusat Tahanan Imigresen Villawood di Sydney untuk menyoal siasat Sirul, dan juga mempertimbangkan rayuan Parlimen kepada Seri Paduka Baginda Yang di Pertuan Agong untuk mengetepikan hukuman mati ke atas kedua-dua pembunuh tersabit ini dalam usaha untuk mengenal pasti motif pembunuhan Altantuya.
LIM KIT SIANG
Veteran DAP.

0

0

votes
Article Rating
Kongsikan artikel ini


GAGAL PADAM KEBAKARAN DISEBABKAN TEKANAN RENDAH, CUKUPKAH BEKALAN AIR DI KELANTAN KETIKA HARI RAYA?

1. Tragedi malang yang berlaku dua hari lalu di Berek 12 – beberapa rumah hangus terbakar tanpa dapat diselamatkan kerana pili bomba mengalami tekanan air yang rendah – adalah satu kejadian yang menyayat hati.
2. Bukan sahaja pili bomba ketiadaan air (tekanan rendah boleh berlaku bila bekalan air tak mencukupi) menyebabkan kerja penyelamatan bomba gagal, bah kan penduduk sekitar telah ketiadaan bekalan air berbelas hari sebelum kejadian. Berdasarkan maklum balas orang ramai di media sosial.
3. Permintaan bekalan air akan memuncak menjelang Hari Raya, yang sepatutnya menjadi sambutan yang menggembirakan.
Anak-Anak Perantau pulang penuh kegembiraan untuk berhari raya bersama keluarga di Bumi kelahiran.
Sebaliknya, ada dari anda semua akan merasai keperitan ketiadaan bekalan air yg sempurna.
Inilah realiti kegagalan Kerajaan Kelantan yg dapat dirasai oleh semua sejak lama.
4. Peristiwa kebakaran yg gagal diselamatkan kerana tekanan air yg rendah @ketiadaan air dan kemarahan membuak rakyat jelata yg lama menderita – sepatutnya menjadi titik berfikir semua Rakyat Kelantan.
Mengkaji punca kegagalan AKSB dalam tugas mereka secara khusus dan kegagalan berterusan Kerajaan Negeri pimpinan Pas.
Ditambah Menteri Air Kerajaan Pusat juga dari Pas.
Pengerusi Suruhanjaya Perkhidmatan Air Negara (SPAN) juga adalah se orang Ahli Parlimen Pas.
5. Selain ketiadaan air, sungutan berbangkit juga mengenai mutu air yg sangat mendukacitakan. Kekerapan gangguan bekalan atas masalah loji dan loji-loji di bawah kapasiti yang dirangkakan sekali pun peruntukannya besar.
6. Ada pihak penyokong Pas sendiri mencadangkan supaya pengurusan AKSB dirombak. Dalam reaksi mereka selepas mereka merasai bahang panas kemarahan rakyat ekoran Peristiwa Berek 12.
Cadangan ini lebih bersifat meletakkan beban kepada pengurusan AKSB semata-mata. Walau pun memang AKSB patut menerima beban tanggung jawab itu.
Apa jaminan AKSB akan menjadi lebih cekap dengan rombakan pengurusan semata-mata?
Sedangkan punca masalah sebenar tidak diketahui.
Cadangan itu adalah jalan pintas untuk mengalihkan kemarahan rakyat bagi tujuan politik.
7. Dengan rombakan pengurusan semata-mata, AKSB masih di bawah kelolaan pemimpin Kerajaan Negeri.
Pengerusi Lembaga AKSB adalah YB Dato Azami Mohd Nor yg juga Exco.
Anggota lain ialah Adun Pasir Tumbuh dan perlantikan politik yang lain.
Kegagalan pengurusan AKSB hendaklah dilihat sebagai kegagalan anggota lembaga pengarah, Pengerusi AKSB dan kegagalan Menteri Besar dan seluruh Exco Kerajaan Kelantan juga.
Mustahil untuk MB, TMB, Exco, Pengerusi AKSB dan pelantikan politik dalam lembaga AKSB menerima permintaan untuk mereka meletakkan jawatan atas kegagalan bersama mereka ini.
8. Apa punca kegagalan AKSB ?
Ini yang perlu diketahui sebelum ubat diberikan.
Saya telah katakan, antara punca utama kegagalan ialah unsur salah guna kuasa. Saya telah disaman untuk itu dan Alhamdulillah saya menang saman itu.
Menunjukkan dakwaan saya ada asas.
Jika punca kegagalan terbesar adalah adanya unsur salah guna kuasa, maka jawapan yg tepat bagi mencari punca kegagalan AKSB ialah MENUBUHKAN SEBUAH SURUHANJAYA SIASATAN YG BEBAS.
9. Jika Kerajaan Kelantan sanggup menubuhkan Suruhanjaya ini dan anggotanya dipandang rakyat sebagai benar-benar bebas dan berintegriti – itu tanda mereka jujur dan tidak bercadang menyembunyikan apa-apa.
Jika mereka enggan, menunjukkan ada perkara yg menjadi kerahsiaan gerak kerja mereka selama ini.
10. Tanpa siasatan terperinci yg bebas, selama itulah masalah air Rakyat Kelantan tidak akan selesai.
Pillihan lain, jika Kerajaan Kelantan enggan berbuat demikian ialah Rakyat Kelantan sendiri mesti berani menukar Kerajaan yg ada sekarang bila tiba masanya.
Kerajaan baru tersebut mesti bersetuju menubuhkan Suruhanjaya berkenaan dengan serta merta.
11. Inilah salah satu PIAGAM GERAKAN SAVE KELANTAN yg kami akan cadangkan kepada stake holder yang lain nanti InsyaAllah.
12. Kembali kepada mangsa kebakaran berkenaan, iaitu lima kediaman musnah 100 peratus dan empat kediaman lagi musnah kira-kira 20 peratus dengan jumlah kerugian ratusan ribu ringgit.
AKSB hendaklah dipertanggung jawabkan dengan membayar sejumlah ganti rugi yg menasabah.
Juga sebagai tanda keprihatian dan didikan rasa akauntabiliti kerana AKSB adalah sebuah agensi milik kerajaan walau pun berorientasikan koporat.
13. Saya cadangkan peruntukan ganjaran Ahli Lembaga Pengarah AKSB , terutama bagi Pengerusi AKSB dan Adun yg turut menjadi Ahli Lembaga sejumlah RM 228,918 untuk tahun 2020 dan RM 186, 082 bagi tahun 2019 (berdasarkan Laporan Tahunan Aksb) digunakan untuk membayar ganti rugi tersebut. (Kedua-dua mereka telah pun mempunyai gaji dan elaun tetap berbanding rakyat terlibat yg dhaif dan ditimpa kesusahan).
Kerajaan Negeri boleh menambah jumlah lain sehingga ganti rugi berkenaan memadai.
14. Saya juga ada menerima pandangan dari profesional Anak Kelantan seperti berikut.
Bagi mengelak tragedi seperti ini berulang di masa hadapan, pihak berwajib perlu meneroka kaedah baru menggabungkan teknologi Geographic Information System (GIS), rangkaian paip pintar dan kawalan air bersepadu.
Melalui kaedah ini tekanan air dapat dikawal dari suatu tempat dan disalurkan ke tempat yang memerlukan dengan segera.
(Save Kelantan setiap masa mengalu-alukan pandangan berguna seperti ini dalam meningkatkan peranan Save Kelantan).
15. Saya bagi pihak Save Kelantan merakamkan takziah kepada semua keluarga terlibat.
16. Menjelang Aidilfitri yang semakin hampir, pihak Save Kelantan mencadangkan Kerajaan Negeri menyediakan pelan kontingensi agar bekalan air sentiasa mencukupi sepanjang tempoh perayaan ini.
Husam bin Musa
28 Ramadhan 1443H/
30 April 2022.

0

0

votes
Article Rating
Kongsikan artikel ini


TOL PERCUMA TAMBAH KECERIAAN RAKYAT SAMBUT HARI RAYA, PUKULAN KEPADA KEGAGALAN TUN MAHATHIR

Sebahagian daripada mereka yang tinggal di ibukota sekarang ini sudah pun berada di kampung masing-masing untuk menyambut hari raya yang dijangka disambut pada hari Selasa.
Setelah dua tahun tidak dapat pulang berhari raya kerana kekangan PKP, kepulangan ke kampung pada tahun ini tentu saja amat-amat menggembirakan semua.
Lebih berganda lagi kegembiraan tahun ini ialah kerana selain dibenarkan mengeluarkan caruman KWSP sebanyak RM10 ribu, tol di laluan lebuhraya utama itu juga diumumkan percuma.
Di samping tol percuma di lebuhraya utama, banyak lebuhraya lain turut memberi potongan sebanyak 50 peratus dan ianya terpakai untuk semua jenis kenderaan.
Tol percuma dan diskaun itu berkuatkuasa selama tiga hari sebelum ketibaan hari raya dan dua hari lagi pada hujung minggu depan ketika mereka mahu kembali ke ibu kota semula.
Bagi rakyat kebanyakan, ini adalah hadiah paling menggembirakan untuk hari raya tahun ini.
Beberapa saudara mara dan kawan-kawan tidak menyembunyikan kegembiraan mereka dapat pulang ke kampung berhari raya dengan tol percuma pada kali ini.
Meskipun ada kesesakan jalanraya, ianya terubat dengan tol percuma itu.
Mengimbas tentang tindakan Perdana Menteri, Ismail Sabri Yaakob mengumumkan tol percuma dan diskaun sehingga 50 peratus pada tahun ini, semua ini sebenarnya adalah petanda kelemahan dan kegagalan Tun Mahathir Mohamad selama memimpin kerajaan PH selama 22 bulan sebelum ini.
Kalaulah janji menghapuskan tol benar-benar ditunaikan setelah PH berjaya menjadi kerajaan sebagaimana ianya telah dimanifestokan dalam PRU14 lalu, Ismail Sabri mungkin tiada peluang langsung mengumumkan tol percuma dan diskaun 50 peratus untuk hari raya tahun ini.
Tetapi, disebabkan kegagalan Tun Mahathir itu, malah melukakan hati rakyat dengan mengatakan “manifesto bukan kitab suci”, itulah yang menyebabkan bermulanya penolakan serta bercambahnya kebencian.
Apa yang berlaku selebihnya kepada PH dan Tun Mahathir adalah suatu sejarah, tetapi banyak iktibar yang boleh diambil daripadanya.
Bayangkan, dapat tol percuma untuk hari raya pun sudah cukup membuatkan rakyat gembira, apatah lagi jika percuma buat selama-lamanya?
Dalam hal ini, di samping pengajarannya ialah jangan main-main dengan janji kepada rakyat, kita juga jangan sesekali bersikap khianat dan tikam kawan sendiri apabil beroleh kuasa.
Hari ini, dengan apa yang dilakukan Ismail Sabri berkaitan tol itu, tidak dinafikan beliau telah meraih laba politik yang lumayan daripadanya, di samping merupakan pukulan terhadap kegagalan Tun Mahathir.
Ia bukan salah Ismail Sabri kerana sebagai Perdana Menteri yang telah dinamakan UMNO sebagai “poster boy” bagi menghadapi PRU15 datang, selain tugasnya ialah memberi kesejahteraan kepada rakyat, beliau juga semestinya akan berbuat sesuatu yang boleh membuatkannya disukai serta menambah undi buat dirinya.
Siapa yang tidak mahu kekal lebih lama sebagai Perdana Menteri?
Maka, turut dipercayai, banyak lagi pengumuman yang akan melegakan hati rakyat akan dilakukan Ismail Sabri selepas ini.
Semua orang yang jadi Perdana Menteri pasti akan berbuat hal yang sama, kecuali Tun Mahathir dan menteri-menteri kabinet dalam kerajaan PH yang tidak berani berbuat sesuatu untuk memperingatkan Perdana Menteri tentang janji manifesto ketika itu.
Ada kawan dalam UMNO berkata, kalau PRU14 dulu antara sebab yang memenangkan PH ialah janji tol percuma beserta mungkin beberapa sebab yang lain, tol percuma di hari raya yang diumumkan Ismail Sabri tahun ini tidak mustahil menjadikannya mampu kekal lagi sebagai Perdana Menteri.
– ShahbudinHusin 01/05/2022.

0

0

votes
Article Rating
Kongsikan artikel ini


LUPAKAN KHEMAH BESAR, TIGA PENJURU BERI PELUANG SEIMBANG PADA SEMUA

Berdasarkan realiti bahawa UMNO telah menolak Bersatu, Pas tidak mahu bekerjasama dengan PH dan DAP serta Amanah enggan menerima Pas sebagai rakan kerjasama, pertandingan satu lawan satu dalam PRU15 akan datang hampir mustahil menjadi kenyataan.
Hanya Bersatu yang menyatakan sedia bekerjasama dengan sesiapa saja bagi hasrat menumbangkan BN, tetapi haruslah diingat Pas adalah komponen penting dalam PN bersama-sama dengan Bersatu.
Jika Pas berkeras dengan pendiriannya, susah juga untuk Bersatu ingin bekerjasama dengan PH.
Meskipun Bersatu yang memimpin PN, namun Pas adalah parti yang lebih besar dan ramai ahlinya berbanding parti serpihan UMNO pimpinan Mahiaddin Md Yasin itu.
Demi survival PN, Bersatu tidak mungkin akan membuat keputusan yang meminggirkan pendirian Pas kerana jika Pas merajuk, ia lebih merugikan PN secara keseluruhannya.
Daripada segi PH, hanya Amanah, terutama Salahuddin Ayub dan beberapa pemimpin lainnya yang beria-ia mahukan konsep khemah besar menjadi kenyataan.
Presiden Amanah, Mohamad Sabu sebaliknya tegas menolak untuk bekerjasama dengan parti yang ada dalam kerajaan sekarang seperti Pas dan juga Bersatu.
DAP turut menolak untuk bekerjasama dengan Pas dan Bersatu berikutan sejarah pengkhianatan dan tikam belakang kedua-dua parti itu sebelum ini.
Dalam PKR pula jelas ada dua pendirian, satu kelompok setuju rundingan diadakan sementara satu kumpulan lagi tegas dengan pendirian lawan tetap lawan.
Dengan semua kecelaruan di atas, tambahan lagi jika Rafizi Ramli yang menang sebagai Timbalan Presiden PKR dalam pemilihan parti hujung bulan ini, adalah jelas bahawa pertandingan tiga penjuru – BN, PN dan PH – merupakan realiti yang harus diterima oleh semua.
Pertandingan satu lawan satu untuk menjatuhkan BN yang mengetuai kerajaan sekarang tampak sudah mustahil menjadi kenyataan.
Benarkan BN ada kelebihan kiranya berlaku pertandingan tiga penjuru dalam PRU15 akan datang?
Benarkah juga PH dan PN tiada peluang langsung untuk menang jika bukan bertanding satu lawan satu menentang BN?
Secara kasarnya, pertandingan tiga penjuru memberi peluang yang seimbang kepada semua parti untuk menang PRU15 akan datang.
Meskipun BN menang cemerlang dalam PRN Melaka dan Johor, hakikatnya undi yang diterima gabungan itu tidak pun bertambah, malah disumbangkan oleh peratusan turun mengundi yang rendah.
Lagi pula dua PRN itu hanya pilihan raya peringkat negeri yang mungkin tidak memberi cukup rangsangan kepada rakyat keluar mengundi dan melakukan perubahan.
Kalau dalam PRU14, PH berjaya memenanginya di sebalik juga berlaku pertandingan tiga penjuru dan BN ketika itu merupakan gabungan yang lebih besar, kenapa sekarang jadi takut berdepan dengan mereka dalam keadaan BN hanya tinggal ada empat saja lagi parti di dalamnya?
Begitu juga jika PN dianggotai oleh parti yang pernah khianat dan tikam belakang, apakah susah sangat bagi meyakinkan pengundi untuk menolak kedua-dua parti itu?
Dalam hal ini, kelemahan PH yang agak ketara sejak tahun-tahun kebelakangan ini ialah kurang gigihnya usaha dan perjuangan mereka dalam mengangkat suara rakyat ke tempat yang sewajarnya.
Berbanding UMNO yang nampak lebih agresif membela rakyat, misalnya dalam tuntutan pengeluaran KWSP dan pelbagai isu setempat di peringkat negeri dan bahagian, PH agak tersisih dalam perjuangan ini.
Asyik-asyik yang ghairah diperjuangkan oleh mereka yang suka mengeluarkan kenyataan media ialah berkaitan khemah besar, sedangkan ia bukan isu utama yang melibatkan kepentingan rakyat dan bukan juga benar-benar dikehendaki rakyat.
Walhal, dengan adanya MOU bersama kerajaan, PH sepatutnya lebih mempunyai ruang untuk memperjuangkan sesuatu perkara kerana ia lebih mudah dipenuhi untuk dilaksanakan.
Sebaliknya, khemah besar itu lebih menampakkan untuk menyelamatkan nasib diri sendiri dan jawatan mereka yang pernah jadi menteri sebelum ini.
Lebih memalukan lagi, dalam dua PRN sebelum ini, PN yang didakwa ramai pengkhianat dan kaki tikam belakang di dalamnya turut berjaya mendahului PH daripada segi sokongan pengundi.
Mujur dengan kembalinya Rafizi dalam arena politik dan bertanding jawatan nombor dua dalam PKR, ternampaklah sikit perjuangan mengangkat suara rakyat itu kembali menjadi keutamaan.
Mahu tidak mahu, dalam tempoh berbaki beberapa bulan lagi sebelum PRU15, PH dan PKR khususnya, jika mahu ada tempat di hati masyarakat terbanyak, mereka mestilah lebih agresif dan gigih memperjuangkan isu-isu tentang kepentingan rakyat.
Lupakan khemah besar dan bersama slogan perjuangan PKR yang merupakan peneraju PH iaitu lawan tetap lawan, maka teruskan melawan sambil menawan hati rakyat sehingga kemenangan dapat ditawan. –
ShahbudinHusin 03/05/2022.

0

0

votes
Article Rating
Kongsikan artikel ini


“PRU15 AWAL BOLEH SEBABKAN UMNO DIHUKUM PENGUNDI”

Kerajaan kini stabil dan jangan digugat dengan desakan menyegerakan pilihan raya umum tidak lama lagi, kata Ahli Parlimen Padang Rengas Nazri Abdul Aziz.
Nazri berkata jika Umno cuba membubarkan parlimen sekarang, orang ramai akan menghukum parti itu kerana mewujudkan ketidakstabilan.
Katanya, parti itu perlu menyahut titah Yang di-Pertuan Agong supaya kerajaan stabil.
“Kita kena ingat, apapun, titah daripada Yang di-Pertuan Agong itu memang ada, mahukan kerajaan yang stabil, mahu negara stabil.
“Kalau kita langgar titah ini maka betullah anggapan orang, kita nak mengkucar-kacirkan keadaan yang sedang stabil sekarang, kenapa perlu kucar-kacir di waktu aman dan stabil, sekarang tidak ada apa-apa masalah.
“Perdana Menteri Datuk Seri Ismail Sabri Yaakob mentadbir dengan baik, tidak ada masalah.
“Saya lihat alasan yang diberikan itu spekulasi sahaja atau pun diada-adakan sahaja,” katanya, lapor

Astro Awani.
Nazri juga dipetik berkata

gesaan menyegerakan pilihan raya

umum boleh dituduh sebagai usaha Umno untuk menjatuhkan perdana menteri daripada parti sendiri.
“Pemulihan ekonomi negara kita belum lagi selesai, baru nak

steady.
Jadi pada waktu ini kita mendesak supaya diadakan PRU nampaklah kita yang mengkucar-kacirkan.
“Lebih teruk lagi ialah kalau kita desak PRU15 dan jatuhkan kerajaan yang ada ini, kita menjatuhkan seorang perdana menteri yang datang daripada kalangan kita,” jelasnya lagi.
Ismail Sabri – yang baru sembilan bulan menjadi perdana menteri – mendapat tekanan daripada partinya sendiri untuk mengadakan pilihan raya awal.
Majlis tertinggi Umno pada 11 April lalu menamakannya sebagai calon perdana menteri parti itu.
Umno juga cuba untuk menangguhkan pemilihan pucuk pimpinan parti daripada diadakan pada akhir tahun ini, kepada tarikh enam bulan selepas pilihan raya umum diadakan.
Ini dilihat secara meluas sebagai cubaan untuk menghalang Presiden Umno Ahmad Zahid Hamidi daripada dicabar sebagai ketua parti.
Presiden Umno mempunyai budi bicara mutlak untuk memilih calon pilihan raya umum – sebelum PRU15.
Penggal kepimpinan semasa Umno sepatutnya tamat tempoh pada akhir tahun lalu.
Sumber –
https://m.malaysiakini.com/news/620165

0

0

votes
Article Rating
Kongsikan artikel ini


APA CERITA PEMILIHAN UMNO 2022, BERJAYAKAH PINDAAN PERLEMBAGAAN TANGGUH LAGI TARIKHNYA?

Berikutan permohonan menangguhkan pemilihan UMNO selama 18 bulan sebagaimana dibenarkan dalam perlembagaannya diluluskan oleh Pendaftar Pertubuhan atau RoS, tempoh akhir parti itu mesti mengadakan pemilihannya ialah pada 29 Disember tahun ini.
Pemilihan UMNO diadakan tiga tahun sekali dan kali terakhir ia diadakan ialah pada 30 Jun 2018.
Oleh kerana Presiden UMNO, Ahmad Zahid Hamidi tidak mahu berganjak daripada keinginan mahukan PRU15 dilangsungkan terlebih dahulu sebelum pemilihan parti diadakan, meskipun sudah menerima kelulusan menangguhkan selama 18 bulan, Perhimpunan Agung UMNO atau PAU2021 pada Mac baru-baru ini telah meluluskan usul yang menetapkan pemilihan parti hanya akan diadakan enam bulan selepas PRU15 dilangsungkan.
Usul itu bagaimanapun masih perlu mendapat kelulusan RoS sama ada membenarkan ia dikuatkuasakan atau sebaliknya.
Setelah kira-kira dua bulan berlalu selepas usul tersebut diluluskan, sehingga ini belum ada sebarang khabar berita daripada RoS berkenaan dengannya.
Dan bagi tujuan mengukuhkan lagi usul berkenaan, UMNO seterusnya akan mengadakan Perhimpunan Agung Khas pada 16 Mei ini bagi meminda perlembagaan berkaitan usul yang telah diluluskan itu.
Dengan itu, peraturan bahawa pemilihan parti hanya akan diadakan enam bulan selepas PRU berakhir bakal menjadi ketetapan yang tertulis dalam perlembagaan UMNO.
Persoalan yang timbul dan menjadi tanda tanya ramai ialah apakah pemilihan parti yang dimaktubkan dalam perlembagaan yang hanya akan diadakan selepas enam bulan PRU dilangsungkan itu masih terpakai jika tempoh penangguhan selama 18 bulan telah digunakan?
Dari segi logiknya, menetapkan pemilihan parti hanya akan diadakan selepas enam bulan setelah PRU dilangsungkan tidaklah menimbulkan apa-apa masalah kiranya tempoh itu masih dalam lingkungan 18 bulan tempoh pemilihan dibenarkan untuk ditangguhkan.
Tetapi, bagaimana untuk menangguhkan lagi pemilihan parti sedangkan penangguhan selama 18 bulan telah pun dimanfaatkan oleh UMNO?
Peraturan mana yang akan membenarkan lagi penangguhan dilakukan selepas pemilihan ditangguhkan selama 18 bulan?
Bagaimana jika pindaan perlembagaan yang diluluskan dalam PAU Khas 16 Mei ini tidak diterima pakai oleh RoS untuk pemilihan UMNO 2022, sebaliknya hanya boleh digunakan untuk pemilihan tiga tahun akan datang lagi?
Sediakah Zahid Hamidi berdepan pemilihan UMNO lebih dulu sebelum PRU15 atau UMNO akan terus mendesak Perdana Menteri, Ismail Sabri Yaakob untuk menyegerakan juga pembubaran Parlimen?
– ShahbudinHusin 05/05/2022.

0

0

votes
Article Rating
Kongsikan artikel ini


APA KATA KALI INI APANDI KEMUKA SAMAN SIVIL PULA TERHADAP TUN MAHATHIR

Bekas Perdana Menteri, Tun Mahathir Mohamad berkata, beliau tidak setuju dengan penyelesaian luar mahkamah yang diputuskan kerajaan terhadap saman bekas Peguam Negara, Apandi Ali.
Katanya, kerajaan juga tidak patut menyelesaikan kes penamatan perkhidmatan Apandi sebagai Peguam Negara di luar mahkamah dan merahsiakan terma serta pampasan yang dibayar kepadanya.
Perkembangan itu, tambahnya, amat mengejutkan kerana beliau dimaklumkan bahawa tindakan ke atas Apandi dibuat mengikut undang-undang sewaktu memberi keterangan kepada Peguam Negara sekarang, Idrus Harun.
“Saya telah beri kenyataan saya kepada Peguam Negara.
“Saya pertahan tindakan saya dan percaya bahawa saya telah ikut prosedur yang ditetapkan dengan menasihati Yang di-Pertuan Agong bagi menamatkan perkhidmatannya sebagai Peguam Negara.
“Pada masa itu saya berasa Apandi tidak dapat bertindak bebas kerana dia merupakan peguam UMNO sejak sekian lama.
“Dia tidak mungkin dapat berlaku adil dalam siasatan terhadap 1MDB dan salahlaku Najib Razak,” jelas Tun Mahathir lagi berhubung tindakannya menamatkan perkhidmatkan Apandi pada 2018 lalu.
Seterusnya, tegas Tun Mahathir lagi, beliau kekal dengan pendirian tidak mengaku atas tindakannya menamatkan perkhidmatan Apandi serta sedia mempertahankan pendiriannya di mahkamah.
Kenyataan penuh Tun Mahathir adalah seperti di bawah:-
********************************
PENAMATAN PERKHIDMATAN TAN SRI APANDI ALI
1. Tan Sri Apandi Ali telah fail tuntutan di Mahkamah terhadap saya setelah saya letak jawatan sebagai Perdana Menteri. Dia tuduh yang saya berniat jahat dan tidak turut undang-undang dalam menamatkan perkhidmatannya sebagai Peguam Negara.
2. Saya telah beri kenyataan saya kepada pihak Peguam Negara. Saya pertahan tindakan saya dan percaya bahawa saya telah ikut prosidur yang ditetapkan dengan menasihati Yang di-Pertuan Agong bagi menamatkan perkhidmatan beliau sebagai Peguam Negara.
3. Pada masa itu saya berasa Tan Sri Apandi tidak dapat bertindak bebas kerana beliau merupakan peguam UMNO sejak sekian lama.
4. Dia tidak mungkin dapat berlaku adil dalam siasatan terhadap 1MDB dan salahlaku Dato Seri Najib. Malahan dia telah kata bahawa Najib tidak bersalah kerana kononnya tiada kes, sebelum apa-apa tindakan siasatan dibuat.
5. Sikap berat sebelah Apandi ini terbukti apabila Najib didapati bersalah oleh hakim Mahkamah Tinggi dan Rayuan dan dijatuhkan hukuman penjara 12 tahun serta denda RM210 juta.
6. Semasa saya beri keterangan kepada pihak Peguam Negara (Tan Sri Idrus Harun) bagi persediaan kes saman Apandi terhadap saya, saya telah dimaklum bahawa proses penamatan perkhidmatan itu betul dan mengikut prosidur dan Rule of Law.
7. Mereka maklumkan bahawa saya dan kerajaan telah memberi nasihat betul pada Yang di-Pertuan Agong supaya Tan Sri Apandi Ali ditamatkan perkhidmatan.
8. Saya terkejut apabila baca berita baru-baru ini tentang satu penyelesaian diluar mahkamah dibuat diantara Kerajaan dan Apandi. Terma penyelesaian juga dirahsiakan.
9. Saya tidak pun dimaklum tentang terma penyelesaian walaupun saya merupakan saksi utama.
10. Saya menulis pada Peguam Negara. Saya tidak bersetuju dengan cara penyelesaian tersebut dibuat. Saya berasa kerajaan tidak sepatutnya tunduk memandang bahawa tindakan penamatan perkhidmatan Apandi mengikut semua urusan dan kuasa yang ada pada Kerajaan.
11. Saya tidak faham kenapa terma penyelesaian harus dirahsia dari saya serta rakyat. Rakyat berhak tahu. Lebih-lebih lagi jika ianya melibatkan pampasan.
12. Apakah pampasan perlu dibayar jika tindakan dibuat mengikut undang-undang? Di mana prinsip Rule of Law.
13. Saya berpendapat penyelesaian memberi pampasan besar itu untuk seorang yang gagal melaksanakan tanggungjawab dengan baik adalah amat dikesali diwaktu mana sekalipun. Saya tidak mengaku salah dan bersedia untuk tuntutan Apandi di adili di mahkamah.
DR MAHATHIR BIN MOHAMAD
6 Mei 2022
********************************
Dalam hal ini, meskipun saman Apandi terhadap kerajaan dan Tun Mahathir telah dikira selesai dengan tindakan kerajaan menyelesaikannya di luar mahkamah, tetapi dari segi moral kepada bekas Peguam Negara itu, ia belum lagi dianggap sudah berakhir.
Tindakan Tun Mahathir mempertikaikan penyelesaian di luar mahkamah yang diputuskan kerajaan, tidak mengaku salah atas tindakannya menamatkan perkhidmatan Apandi serta sedia ke mahkamah untuk mempertahankan pendiriannya, adalah suatu cabaran terbuka kepada Apandi sendiri.
Ternampak masih ada calit-calit hitam yang diragui yang tidak beres yang ingin diberitahu oleh Tun Mahathir di dalam mahkamah yang mulia berhubung keputusannya menamatkan perkhidmatan Apandi.
Secara tidak langsung, rakyat juga tentunya ingin tahu kebenaran yang sebenar mengenainya.
Maka, apa kata, terutama jika Apandi kekal berpegang dengan pendirian bahawa pemecatannya oleh Tun Mahathir adalah tindakan yang salah sebagaimana beliau mengemukakan saman sebelum ini, kali ini beliau terus saja menyaman sivil bekas Perdana Menteri itu kerana masih lagi mengaibkannya serta mempertikaikan keputusan kerajaan menyelesaikan kes samannya itu di luar mahkamah.
Harap-harap Apandi sentiasa berani, tidak menunggu lama untuk memfailkan saman tersebut dan meletakkan nilai moral sebagai keutamaan dalam dirinya.
– ShahbudinHusin 06/05/2022.

0

0

votes
Article Rating
Kongsikan artikel ini


TAKKAN MUHYIDDIN NAK BOHONG?

Tan Sri Muhyiddin Yassin mendakwa Datuk Seri Dr Ahmad Zahid Hamidi telah menunjukkan sejumlah fail yang banyak berkaitan kes jenayahnya dan meminta bantuan beliau untuk campur tangan dalam prosiding mahkamah.
Menerusi dokumen yang difailkan di Mahkamah Tinggi di Kuala Lumpur pada 26 April lepas, Muhyiddin, 74, mendakwa Ahmad Zahid, 69, telah membuat permintaan tersebut selepas menghadiri mesyuarat di kediaman bekas perdana menteri itu.
“Selepas saya mengangkat sumpah sebagai perdana menteri kelapan, satu mesyuarat telah diadakan di kediaman saya bagi membincangkan, antara lain, pembentukan Kabinet baru.
“Beberapa individu telah menghadiri mesyuarat itu termasuk plaintif, Datuk Seri Mohamed Azmin Ali dan Tan Sri Abdul Hadi Awang. Selepas mesyuarat berakhir, plaintif meminta untuk bercakap dengan saya secara peribadi dan saya telah meminta Azmin untuk turut serta.
“Ketika perbincangan, beliau telah menunjukkan sejumlah besar fail yang dibawa ke mesyuarat itu.

“Apabila saya tanya kenapa dia bawa fail itu, dia kata fail itu ada kaitan dengan kes jenayah terhadapnya yang didakwa mempunyai motif politik, dia kata dia tak bersalah dan minta bantuan saya,” katanya.
Beliau berkata demikian menerusi afidavit jawapan terhadap permohonan injunksi yang difailkan oleh Ahmad Zahid dalam saman fitnah berhubung dakwaan bahawa bekas Timbalan Perdana Menteri itu telah meminta bantuan Muhyiddin untuk menyelesaikan atau menangguhkan kes mahkamahnya.
Muhyiddin juga mendakwa apabila mendengar permintaan itu, beliau telah memaklumkan plaintif bahawa beliau tidak boleh dan tidak akan campur tangan dalam prosiding mahkamah serta menasihati Ahmad Zahid untuk membela dirinya jika beliau benar-benar tidak bersalah.
Menurut Muhyiddin, beliau dimaklumkan oleh Abdul Hadi bahawa sebelum mesyuarat itu, plaintif telah bertemu dengan Abdul Hadi dan turut menunjukkan dokumen terbabit selain menyatakan bahawa dia tidak bersalah.
“Bagaimanapun, Abdul Hadi memberitahu plaintif bahawa tujuan mesyuarat itu diadakan di kediaman saya ialah untuk membincangkan hal ehwal kerajaan,” katanya.
Muhyiddin berkata tiada sebab untuk Ahmad Zahid menunjukkan fail terbabit kepadanya dan membuat permintaan itu melainkan ia bertujuan meminta bantuan beliau untuk campur tangan dalam prosiding kes jenayah terhadap plaintif.
Muhyddin turut menafikan bahawa kenyataan yang dibuatnya semasa kempen Pilihan Raya Negeri Johor ke-15 di Mersing iaitu di pekarangan Pusat Pembelajaran Sentuhan Kasih Felda Tenggaroh 3 pada 16 Feb lepas adalah palsu atau berbaur fitnah atau mempunyai niat jahat.
Peguam Shahrul Fazli Kamarulzaman, yang mewakili Ahmad Zahid, ketika dihubungi Bernama mengesahkan bahawa permohonan inter-parte untuk mendapatkan perintah injunksi oleh anak guamnya dalam kes saman fitnah terhadap Muhyiddin akan didengar pada 25 Mei ini di hadapan Hakim Mahkamah Tinggi Rozana Ali Yusoff melalui prosiding dalam talian.
Menerusi saman yang difailkan pada 4 April lepas, Ahli Parlimen Bagan Datuk itu memohon perintah injunksi secara ex-parte supaya Muhyiddin atau wakilnya menarik balik kenyataan fitnah tersebut atau kenyataan fitnah serupa terhadapnya.
Plaintif juga memohon perintah injunksi sementara untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.
Turut diminta adalah perintah injunksi sementara bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media antaranya di Facebook profil ‘Perikatan Nasional,’ YouTube Astro AWANI dan KiniTV.
Selain itu, plaintif memohon perintah injunksi sementara mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadamkan dan menghentikan penerbitan kenyataan fitnah berkenaan.
Ahmad Zahid mendakwa kenyataan fitnah itu antara lain membawa maksud beliau menggunakan jalan pintas untuk menyelesai dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes terbabit, mencampuri sistem kehakiman, mengarahkan pembubaran Dewan Undangan Negeri Johor dan bukan pemimpin yang patut dihormati, diteladani serta disegani.
Ahmad Zahid menegaskan kenyataan-kenyataan fitnah itu adalah palsu, bertujuan untuk menjatuhkan reputasi dan nama baiknya. Ahmad Zahid juga mendakwa kenyataan fitnah berkenaan dikeluarkan oleh defendan selepas pengumuman Suruhanjaya Pilihan Raya (SPR) berkenaan PRN Johor.
Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah. –

Bernama.
Sumber –
https://m.malaysiakini.com/news/620268

0

0

votes
Article Rating
Kongsikan artikel ini


DEBAT ANWAR-NAJIB BATAL PADA SAAT- SAAT AKHIR?

Selepas Universiti Malaya tidak membenarkan Dewan Tunku Canselor digunakan sebagai tempat untuk program debat antara Anwar Ibrahim dengan Najib Razak, majlis itu kini secara rasminya akan diadakan di Matic, Jalan Ampang, Kuala Lumpur.
Dalam kenyataan media bersama semalam, kedua-dua pihak setuju ia diadakan di Matic, dengan tarikh serta waktunya kekal pada 12 Mei, jalam 9.00 malam.
Debat selama dua jam itu dijangka akan berlangsung dalam tiga sesi.
Bahagian pertama berhubung permasalahan yang dihadapi syarikat minyak dan gas, Sapura Energy Bhd dan sama ada ia perlu diselamatkan melalui bantuan kerajaan atau sebaliknya.
Bahagian kedua pula akan berkisar tentang ‘Masa Depan Malaysia’ yang merangkumi aspek ekonomi, politik, urus tadbir serta hala tuju negara.
Bahagian ketiga dikhususkan untuk sesi soal jawab.
Debat berkenaan akan disiarkan secara langsung oleh saluran rasmi melalui media rasmi dan juga media sosial yang akan diumumkan kemudian.
Sementara ada pihak dilihat begitu teruja dan tertunggu-tunggu debat tersebut, banyak pihak lain pula tetap ragu-ragu majlis itu akan menjadi kenyataan akhirnya.
Pelbagai pihak yang saya sempat berbual-bual dengan mereka tidak menyembunyikan kesangsian mereka itu.
Saya sendiri, jauh di sudut hati, tidak terkecuali menjangkakan, debat itu akan dibatalkan pada saat-saar akhirnya nanti.
Dalam hal ini, saya meramalkan beberapa sebab akan dimunculkan sebagai sandaran untuk membatalkannya.
Pertama, permit polis untuk mengadakannya mungkin tidak diberikan atas sebab-sebab keselamatan dan tiada keperluan.
Kedua, Sapura Energy atau pihak tertentu dipercayai akan muncul pada saat-saat akhir dengan tidak membenarkan isu berkaitan syarikat berkaitan kerajaan itu didebatkan melalui forum terbuka.
Mereka dipercayai akan mengambil tindakan saman pemula di mahkamah bagi menghalang debat itu daripada dilangsungkan.
Lagi pula, sama ada kerajaan perlu membantu atau tidak Sapura Energy adalah merupakan keputusan kerajaan dan tidak berkaitan dengan kedua-dua pendebat, Anwar dan Najib yang mana mereka tidak pun berada dalam kerajaan ketika ini.
Ketiga, ini saya pinjam daripada ramalan seorang bekas Ahli Parlimen daripada Melaka yang menyatakan, Najib dijangka akan positif Covid19 selepas meraikan sambutan ulangtahun UMNO pada 11 Mei, lalu terpaksa dikuarantin di rumah sendiri untuk beberapa hari.
Akhirnya, debat itu pun tidak menjadi kenyataan, tambah bekas Ahli Parlimen itu lagi.
Meski ada keraguan, tapi jika debat itu akhirnya benar-benar menjadi kenyataan pada 12 Mei nanti – apa lagi – syukur Alhamdulillah sajalah.
Setidak-tidaknya kerana hilang kuasa sebagai Perdana Menteri pada 2018 lalu, Najib kini diberi satu keberanian baru oleh Tuhan.
Kalau tidak, sampai bila pun Najib akan sentiasa tidak berani untuk berdebat dengan sesiapa.
– ShahbudinHusin 07/05/2022.

0

0

votes
Article Rating
Kongsikan artikel ini